sagorsarker/bangla-wikipedia huggingface dataset:
অ্যালেন ব্রাউন

অ্যালেন ব্রাউন (; জন্ম: ১৭ অক্টোবর, ১৯৩৫) নটিংহ্যামশায়ারের রেইনওয়ার্থ এলাকায় জন্মগ্রহণকারী সাবেক ইংরেজ আন্তর্জাতিক ক্রিকেটার ও ফুটবলার। ইংল্যান্ড ক্রিকেট দলের অন্যতম সদস্য ছিলেন তিনি। ১৯৬১ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে কেন্ট দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম হিসেবে খেলতেন। এছাড়াও, নিচেরসারিতে ডানহাতে ব্যাটিং করতেন তিনি।
১৯৫৭ সাল থেকে ১৯৭০ সাল পর্যন্ত অ্যালেন ব্রাউনের প্রথম-শ্রেণীর খেলোয়াড়ী জীবন চলমান ছিল। নটিংহ্যামশায়ারের রেইনওয়ার্থ এলাকায় জন্মগ্রহণকারী অ্যালেন ব্রাউন ১৯৫৭ সাল থেকে ১৯৭০ সাল পর্যন্ত কেন্ট দলের পক্ষে কাউন্টি ক্রিকেটে অংশগ্রহণ করেছিলেন।
সহজাত প্রতিভার অধিকারী অ্যালেন ব্রাউন যুবক অবস্থায় ফাস্ট বোলার হিসেবে আবির্ভূত হয়েছিলেন। তবে, পরবর্তীকালে তিনি তার প্রতিশ্রুতিশীলতাকে ধরে রাখতে পারেননি। নিচেরসারিতে আক্রমণাত্মক ঢংয়ে ব্যাটিংয়ে নামতেন। ১৯৬৫ সালে নিজস্ব স্বর্ণালী মৌসুম অতিবাহিত করেন। ১৯.০৪ গড়ে ১১৬ উইকেট পান তিনি।
১৯৫৩ সালে নটিংহ্যামশায়ার দ্বিতীয় একাদশের পক্ষে একটি খেলায় অংশগ্রহণ করেছিলেন তিনি। এরপর, ১৯৫৭ সালে কেন্টের সদস্যরূপে কেমব্রিজ বিশ্ববিদ্যালয়ের বিপক্ষে প্রথম-শ্রেণীর ক্রিকেটে অভিষেক ঘটে অ্যালেন ব্রাউনের। ১৯৭০ সাল পর্যন্ত তিনি কেন্টের পক্ষে নিয়মিতভাবে খেলতে থাকেন। এ সময়ে তিনি কাউন্টি দলটির প্রধান স্ট্রাইক বোলারের মর্যাদা পেয়েছিলেন। ১৯৬১ সালে কাউন্টি ক্যাপধারী হন ও ১৯৬৫ সালে একশত উইকেট লাভের মাইলফলক স্পর্শ করেন।
যথেষ্ট শক্তিমত্তা সহযোগে জনপ্রিয় উদ্বোধনী বোলার হিসেবে একনিষ্ঠতার সাথে খেলতে নামতেন অ্যালেন ব্রাউন। পিছনের পায়ের সাথে তাল মিলিয়ে বোলিং করায় নো বলের নিয়ম তার ক্ষেত্রে সামঞ্জস্যতা পায়নি। প্রায় এক দশক কেন্টের বোলিং আক্রমণে নেতৃত্ব দিয়েছেন। তবে, বয়সের ভারে পরবর্তীতে তার বোলিংয়ে পেস অনেকাংশে কমে যায়। ১৯৬৫ সালে স্বর্ণালী সময় অতিবাহিত করেন তিনি। এ পর্যায়ে ১৯.০৪ গড়ে ১১৯ উইকেট দখল করেছিলেন তিনি। তবে, ইংল্যান্ডের পক্ষে খেলাকালে এ ধারা বহমান হয়নি।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন অ্যালেন ব্রাউন। উভয় টেস্টই উপমহাদেশে ভারত ও পাকিস্তানের বিপক্ষে খেলেছিলেন। ২১ অক্টোবর, ১৯৬১ তারিখে লাহোরে স্বাগতিক পাকিস্তান দলের বিপক্ষে টেস্ট ক্রিকেটে অভিষেক ঘটে তার। এরপর, ১১ নভেম্বর, ১৯৬১ তারিখে মুম্বইয়ে স্বাগতিক ভারত দলের বিপক্ষে সর্বশেষ টেস্টে অংশ নেন তিনি।
১৯৬১-৬২ মৌসুমে ভারত, পাকিস্তান ও সিলন গমনের জন্যে ইংল্যান্ড দলের সদস্যরূপে মনোনীত হন। এ পর্যায়ে ইংল্যান্ড দলের নিয়মিত পেস বোলিংয়ের দায়িত্বে নিয়োজিত ফ্রেড ট্রুম্যান ও ব্রায়ান স্ট্যাদাম সফরে যেতে অনীহা প্রকাশ করেছিলেন। তবে, তার বোলিংয়ের সাথে উপমহাদেশের উইকেটে যুৎসই সম্পর্ক গড়ে উঠেনি ও হিমসিম খান। পাকিস্তানের বিপক্ষে অভিষেক ঘটা টেস্টের দ্বিতীয় ইনিংসে ৩/২৭ বোলিং পরিসংখ্যান গড়ে দলকে পাঁচ উইকেটের ব্যবধানে জয়লাভে ভূমিকা রাখেন। তবে, বোম্বেতে স্বাগতিক ভারতের বিপক্ষে ড্র হওয়া টেস্টে উইকেট শূন্য অবস্থায় মাঠ ত্যাগ করেছিলেন।
নিচেরসারিতে মারকুটে ব্যাটসম্যানের ভূমিকায় অবতীর্ণ হতেন তিনি। সমগ্র খেলোয়াড়ী জীবনে তিনটি অর্ধ-শতরানের ইনিংসের সন্ধান পেয়েছেন তিনি। ব্যক্তিগত সর্বোচ্চ করেন ৮১। ১৯৭০ সালে অবসর গ্রহণ করেন। এ পর্যায়ে ২৫-এর কম গড়ে ৭৪৩টি প্রথম-শ্রেণীর উইকেট লাভ করেন।
ক্রিকেটের পাশাপাশি ফুটবল খেলায়ও দক্ষ ছিলেন তিনি। গ্রেভসেন্ড এন্ড নর্থফ্লিট, মারগেট, ক্যান্টারবারি সিটি, ডিল টাউন, বেক্সলি ইউনাইটেড ও হুইটস্ট্যাবল টাউনের পক্ষে সেন্টার-ফরোয়ার্ড অঞ্চলে ফুটবল খেলায় অংশ নেন।
খায়রুল জাহান

খায়রুল জাহান বীর প্রতীক পদকপ্রাপ্ত একজন বাংলাদেশী মুক্তিযোদ্ধা।
১৯৪৯ সালে কিশোরগঞ্জ সদর উপজেলার লতিফপুর গ্রামের তালুকদার বাড়িতে খায়রুল জাহানের জন্ম হয়। খায়রুল জাহানের বাবার নাম আবদুল হাই তালুকদার। মায়ের নাম শামসুন্নাহার।
বাড়ির পাশের লতিফপুর সরকারি প্রাথমিক বিদ্যালয়ে প্রাথমিক পড়াশোনা করে ১৯৬৭ সালে কিশোরগঞ্জ সরকারি বালক উচ্চবিদ্যালয় হতে এসএসসি পাস করেন তিনি।
১৯৬৯ সালে ময়মনসিংহ পলিটেকনিক ইনস্টিটিউটে প্রথম বর্ষে ভর্তি হন খায়রুল। তিনি পাকিস্তান বিমান বাহিনীতে পরীক্ষা দিয়ে মনোনীতও হয়েছিলেন। পরে ১৯৭১ সালে পশ্চিম পাকিস্তানে গিয়ে প্রশিক্ষণ নেওয়ার জন্য চিঠি আসে মার্চ মাসের ২৭ তারিখ।
পাকিস্তান বিমান বাহিনীর অফিসার হওয়ার চেয়ে যুদ্ধ করে মাতৃভূমিকে স্বাধীন করা সঠিক মনে করলেন খায়রুল জাহান।
কিশোরগঞ্জের মুক্তিকামী তরুণ-যুবকদের সংঘটিত করে খায়রুল জাহান বাড়ি থেকে বের হয়ে পড়েন ৭ জুন।
ভারতের মেঘালয়ে মেজর এটিএম হায়দারের অধীনে সামরিক প্রশিক্ষণ নিয়ে মেজর খালেদ মোশারফের নেতৃত্বে ২ নং সেক্টরের গ্রুপ কমান্ডার হিসাবে পাকিস্তানি হানাদার বাহিনীর বিরুদ্ধে লড়াই শুরু করেন। নভেম্বরে চলে আসেন গ্রামের বাড়ি লতিফপুরে। বেশ কয়েকজন মুক্তিযোদ্ধাকে সঙ্গে নিয়ে কিশোরগঞ্জ শহরে অপারেশন চালানোর পরিকল্পনা করেন তিনি।
১৯৭১ সালের ২৬ নভেম্বর কিশোরগঞ্জ শহরের উপকণ্ঠে রাজাকারদের ক্যাম্প দখল করার সিদ্ধান্ত নেন খায়রুল ও তার সহযোগী মুক্তিযোদ্ধারা। এই দিন কিশোরগঞ্জ জেলার হোসেনপুর উপজেলার চরপুমদী বাজার সংলগ্ন প্যারাডাঙ্গা পুলের কাছে পাকিস্তানি বাহিনীর সহযোগী মুজাহিদ ও রাজাকার বাহিনীর সঙ্গে মুক্তিযোদ্ধাদের বড় যুদ্ধ হয়। তখন খায়রুল জাহানের নেতৃত্বে মুক্তিযোদ্ধাদের ছোট একটি দল সেখানে অবস্থান করছিল। সেদিন মুজাহিদ আর রাজাকাররা মিলে মুক্তি-যোদ্ধাদের ঘিরে ফেলেছিল। তখন তুমুল যুদ্ধ শুরু হয়। মুক্তিযোদ্ধারা পাল্টা আক্রমণ করে তাদের ব্যাপক ক্ষতি সাধন করেন। তবে মুক্তিবাহিনীকেও অনেক মূল্য দিতে হয়।
সম্মুখযুদ্ধের এক পর্যায়ে মুক্তিযোদ্ধাদের দলনেতা খায়রুল জাহান বুঝতে পারেন এই যুদ্ধে জয়ী হওয়ার সম্ভাবনা নেই। তখন তিনি তার দলকে রক্ষা করার জন্য একাই সামনে এগিয়ে গিয়ে গুলি করতে থাকেন। এ সময় মুজাহিদ আর রাজাকাররা তাঁকে ঘেরাও করে ফেলে। তাদের হাতে ধরা পড়ার পূর্ব মুহূর্তে খায়রুল নিজের ওপর নিজেই গ্রেনেড চার্জ করে আত্মাহুতি দেন। খায়রুল জাহান ও তার সহযোদ্ধা মো. সেলিম সেখানে শহীদ হন।
দেশ স্বাধীন হওয়ার পর বঙ্গবন্ধুর নেতৃত্বে গঠিত সরকার শহীদ মুক্তিযোদ্ধা খায়রুল জাহানকে ১৫ই ডিসেম্বর ১৯৭৩ সালে বীর প্রতীক খেতাবে ভূষিত করে এবং তার স্মরণে প্যাড়াভাঙ্গায় স্মৃতিসৌধ নির্মাণ করে।
ময়মনসিংহ পলিটেকনিক ইন্সটিটিউট শহীদের স্মরণে একটি ছাত্রাবাসের নামকরণ করে শহীদ খায়রুল ছাত্রাবাস।
বেনী গানৎস

বেনী গানৎস হচ্ছেন ইসরায়েলের একজন অবসরপ্রাপ্ত জেনারেল যিনি বর্তমানে একজন রাজনীতিবিদ। তিনি ইসরায়েলী সেনাবাহিনীর ২০তম প্রধান ছিলেন, রাজনীতিতে তিনি আসেন হঠাৎ করেই বেঞ্জামিন নেতানিয়াহুর প্রতিদ্বন্দ্বী হিসেবে। বেনী ইসরায়েলের সমাজে সত্যিকারের উদারনীতিবাদ প্রতিষ্ঠার লক্ষ্যে তার নিজের রাজনৈতিক দল 'ইসরায়েল রেজিলিয়েন্স' গড়ে তোলেন এবং প্রধানমন্ত্রী পদে দুইবার নেতানিয়াহুর সাথে লড়াই করেন নির্বাচনের মাধ্যমে, প্রথমবার সময়মত নির্বাচনে আর দ্বিতীয়বার হচ্ছে মধ্যবর্তী নির্বাচনে, প্রথমবার বেনী হেরে গেলেও দ্বিতীয় বার প্রায় বিজয়ী হতে পেরেছিলেন তবে নেতানিয়াহু ইসরায়েলের নিরাপত্তার অজুহাতে পদত্যাগ করেননি, এখন বেনী ইসরায়েলের সংসদ নেসেটের স্পিকার।
বেনী ইসরায়েলের আইনে পরিবর্তন আনতে চান, তিনি বারবার বলেন যে, ইসরায়েলের সমাজ সত্যিকারের ধর্মনিরপেক্ষ নয়, ইসরায়েলের সমাজে বিয়ে করা কঠিন, বিয়ে করতে গেলে ধর্মীয় আইনের বাড়াবাড়ি দেখা যায়। বেনী স্বাধীন ফিলিস্তিন রাষ্ট্র সমর্থন করেননা তবে ফিলিস্তিনী 'দ্বি-রাষ্ট্র নীতি' তিনি পুনরায় আলোচনা করা যেতে পারে বলে মনে করেন, তিনি এও বলেন যে, ফিলিস্তিনীদের ইসরায়েলী পতাকাতলে আসা উচিত, আর ইসরায়েলে অনেক আগে থেকেই যেসব মুসলিমরা আছেন তারা তাদের সংস্কৃতি এবং আরবী ভাষা ভালো ভাবেই ব্যবহার করতে পারেন; তিনি বলেন যে, তিনি আশায় বিশ্বাস করেন এবং তিনি ইসরায়েলের জাতীয় সঙ্গীত 'হাটিকভাহ' যার অর্থ হচ্ছে 'আশা' - এর উদাহরণ টেনে আনেন। বেনী তার দল 'ইসরায়েল রেজিলিয়েন্স'কে নিয়ে 'ব্লু এ্যান্ড হোয়াইট' নামের একটি জোট গঠন করেছিলেন যেখানে উদারনীতিবাদী 'ইয়েশ আতিদ' এবং 'তেলেম'-এর মত উদারনৈতিক রাজনৈতিক দলগুলো আছে।
১৯৫৯ সালে ইসরায়েলের কেফার আহিমে জন্মগ্রহণ করেন বেনী, তার পুরোনাম ছিলেন বেঞ্জামিন গানৎস। তার মা ছিলেন হলোকস্টে বেঁচে যাওয়া একজন মানুষ, হাঙ্গেরীর অধিবাসিনী ঐ নারীর নাম ছিলো মালকা আর বেনীর বাবার নাম ছিলো নাহুম যিনি রোমানিয়াতে থাকতেন। বেনী ১৯৭৭ সালে ১৮ বছর বয়সে ইসরায়েলী সেনাবাহিনীতে যোগ দিয়েছিলেন, এর আগে তিনি একটি বোর্ডিং স্কুলে পড়তেন যেটা রামাত হাশারোন শহরে ছিলো। বেনী সামরিক বাহিনীতে কর্মরত অবস্থায় তেল আবিব বিশ্ববিদ্যালয়তে ইতিহাস নিয়ে পড়তেন। ১৯৮০ সালে রেভিটাল নামের এক অল্পবয়সী মেয়ের সঙ্গে বিবাহবন্ধনে আবদ্ধ হন বেনী, এই মেয়েকে বেনীর সঙ্গে বিয়ে ঠিক করেন বেনীর মা-বাবাই। রেভিটাল এবং বেনী চার সন্তানের জননী-জনক।
ডিসেম্বর ২০১৮-এ, গানৎস একটি নতুন রাজনৈতিক দল গঠনের ঘোষণা দিয়েছিলেন, তবে মূলত তার মতামত বা সংগঠনের নাম প্রকাশ করেননি। ২৭ ডিসেম্বর ২০১৮-এ, গানৎস আনুষ্ঠানিকভাবে ইসরায়েল রেসিলিয়েন্স পার্টি (হিব্রু ভাষায় "হোসেন লেইসরেল") প্রতিষ্ঠা করেছিলেন, যা এপ্রিল ২০১৯ এর ইসরায়েলী আইনসভা নির্বাচনে অংশ নিয়েছিল।
২৯ শে জানুয়ারী, ২০১৮-তে তার প্রথম বড় রাজনৈতিক বক্তৃতায় বেনী পশ্চিম তীরে ইসরায়েলি বন্দোবস্তকে আরও শক্তিশালী করার প্রতিশ্রুতি দিয়েছিলেন এবং বলেছিলেন যে ইসরায়েল কখনই গোলান হাইটস ছেড়ে যাবে না। তিনি ইসরায়েল-ফিলিস্তিনের দ্বন্দ্বের দ্বি-রাষ্ট্রীয় সমাধানকে সমর্থন বা ত্যাগ করেননি। তিনি বলেছিলেন, "জর্দান উপত্যকা হবে আমাদের সীমান্ত, তবে আমরা বেড়া ছাড়িয়ে বাস করা কয়েক মিলিয়ন ফিলিস্তিনিকে ইহুদি রাষ্ট্র হিসাবে আমাদের পরিচয় বিপন্ন করতে দেব না।" তার বক্তব্য শেষে গানৎস প্রাক্তন প্রতিরক্ষা মন্ত্রী এবং ইসরায়েলী সশস্ত্র বাহিনী প্রধান জেনারেল মোশে ইয়ায়ালনের সাথে নির্বাচনী জোট ঘোষণা করেছিলেন।
২০১৭–১৮ সংযুক্ত আরব আমিরাতে স্কটল্যান্ড বনাম পাপুয়া নিউগিনি ক্রিকেট দল

স্কটল্যান্ড ক্রিকেট দল দুইটি একদিনের আন্তর্জাতিক খেলার জন্য পাপুয়া নিউগিনির বিরুদ্ধে সংযুক্ত আরব আমিরাত সফর করে, যা নভেম্বর ২০১৭-এ অনুষ্ঠিত হয়।
সৈয়দ মুসা পাক

শায়খ সৈয়দ আবুল হাসব মুসা পাক শহীদ () একজন সুফি ছিলেন। তাঁর মাজার পাকিস্তানের পাঞ্জাবের মুলতানে অবস্থিত। তিনি শায়খ সৈয়দ আবুল হাসাব সৈয়দ হামিদ বখশ গিলানির পুত্র ছিলেন। ১৫৯২ খ্রিস্টাব্দে (১০০১ হিজরি) লঙ্গাহ উপজাতির গৃহযুদ্ধের সময় তাঁর বুকে গুলির আঘাতে তিনি শহীদ হন। তাঁর মাজারটি ঐতিহাসিক শহর মুলতানে অবস্থিত। সৈয়দ মুসা পাক পাকিস্তানের পাঞ্জাবের মুলতান শহরে পাক গেটের কাছে সমাধিস্থ হন। মুলতানে প্রতি বছর সৈয়দ মুসা পাক শহীদের ওরস করা হয়।
মাহমুদ পাসিখানি

মাহমুদ পাসিখানি () ইরানে সংগঠিত নুকতবি আন্দোলনের (যেটি হুরুফি আন্দোলনের একটি অংশ ছিল) প্রতিষ্ঠাতা ছিলেন। তিনি ইরানের গিলন প্রদেশের পাসিখানে জন্মগ্রহণ করেছিলেন। পাসিখানি দাবি করেছিলেন যে তিনি মুহাম্মাদের পুনর্জন্ম ছিলেন। ১৩৯৭ সালে, তিনি নিজেকে মাহাদি ঘোষণা করেছিলেন।
হামজা পেরেজ

হামজা পেরেজ হলেন পুয়ের্তো রিকোর একজন প্রাক্তন মার্কিন র‌্যাপ শিল্পী, যিনি ইসলাম গ্রহণ করেছেন। রাজকীয় কৌশলগত ইসলামী কেন্দ্র দ্বারা তিনি বিশ্বের ৫০০ প্রভাবশালী মুসলমানদের একজন হিসাবে স্থান পেয়েছেন। হামজা একজন সাহসী যুবক; তিনি তার সম্প্রদায়ের কাছে ইসলামের বার্তা ছড়িয়ে দিতে গিয়ে তার জীবনের বেশ খানিকটা সময় রাস্তায় এবং কারাগারে কাটিয়েছেন। তিনি হামজা এবং তার ভাই সুলিমান পেরেজের সমন্বিত একটি হিপ-হপ সঙ্গীত ভিত্তিক দল এম-টিমের সদস্যও ছিলেন। তারা হিপ-হপ ব্যবহার করে তাদের বিশ্বাস এবং ধর্মীয় বার্তা অন্যান্যদের কাছে ছড়িয়ে দিতেন। হামজা এস.এইচ.ই.এইচ.ইউ. (সার্ভিশেষ হেল্পিং টু এমপাওয়ার অ্যান্ড হিল আরবান কমিউনিটিস) প্রোগ্রামের প্রতিষ্ঠাতা এবং পিটসবার্গের লাইট অফ দ্য এজ মসজিদের অন্যতম প্রতিষ্ঠাতা ছিলেন। তিনি আন্তঃসত্ত্বা কাব্য প্রকল্প ক্রসিং লিমিটের সাথেও কাজ করেছেন। ২০০৯ সালে, পিবিএস তার জীবন, সংগীত এবং সম্প্রদায় সম্পর্কে "নিউ মুসলিম কুল" শিরোনামে একটি চলচ্চিত্র প্রকাশ করেছিল।
তাঁর ধর্ম পরিবর্তনের কাহিনীটি "লাতিনো মুসলিম: আওয়ার জার্নিস টু ইসলাম"-এ প্রদর্শন করা হয়েছে।
হামজা রবার্তো রিকার্দো

হামজা রবার্তো পিকার্দো ইতালির ইসলামিক সম্প্রদায় ইউসিওআইআই-এর দিকনির্দেশক কাউন্সিলের একজন সদস্য এবং ইউরোপীয় মুসলিম নেটওয়ার্কের মুখপাত্র ছিলেন। তিনি বর্তমানে ইউসিওআইআই-তে কোনও নির্বাহী পদের দায়িত্ব পালন করছেন না।
১৯৭৪ সালে তার সামরিক পরিষেবা শেষ হওয়ার পরে, পিকার্দো আফ্রিকা গিয়ে সাহারা মরুভূমি অতিক্রম করতে গিয়েছিলেন। তিনি সেখানে মুসলমানদের সাথে সাক্ষাৎ করেছিলেন এবং ইসলাম সম্পর্কে জেনেছিলেন। তিনি ১৯৭৫ সালে ইসলাম গ্রহণ করেছিলেন। ১৯৮৪ সালে তিনি প্রথমবারের মতো নামাজ পড়া শুরু করেন এবং প্রায় পাঁচ বছর পরে তিনি রোজা রাখা শুরু করেন।
তিনি ১৯৯৩ সালে আল হিকমা প্রকাশনা সংস্থা প্রতিষ্ঠা করেন এবং মুসলিমদের দ্বারা ইতালীয় ভাষায় অনুবাদিত কুরআনের প্রথম সংস্করণ প্রকাশ করেন।
শ্যামাপ্রসাদ কলেজ

শ্যামাপ্রসাদ কলেজ হল ভারতের পশ্চিমবঙ্গ রাজ্যের কলকাতা শহরের একটি প্রাক-স্নাতক কলেজ। ১৯৪৫ খ্রিস্টাব্দে শ্যামাপ্রসাদ মুখোপাধ্যায় এই কলেজ প্রতিষ্ঠা করেন। দ্বিতীয় বিশ্বযুদ্ধের অব্যবহিত পর এই কলেজ প্রতিষ্ঠিত হয়। প্রথমে এই কলেজের নাম ছিল আশুতোষ কলেজ অফ কমার্স (সান্ধ্য বিভাগ)। ১৯৫৮ খ্রিস্টাব্দে আশুতোষ কলেজ থেকে আলাদা হয়ে নিজস্ব পরিচালন পদ্ধতিতে আসে এবং কলকাতা বিশ্ববিদ্যালয় দ্বারা অনুমোদিত হয়। পরবর্তীকালে বিশ্ববিদ্যালয় মঞ্জুরি কমিশনের তালিকাভুক্ত হয় এই কলেজ এবং শ্যামাপ্রসাদ মুখোপাধ্যায়ের অকালমৃত্যুর পর এর পুনর্নামকরণ হয় 'শ্যামাপ্রসাদ কলেজ'।
কলেজটির প্রধান বাড়িটার বয়স প্রায় শতক ছুঁই ছুঁই এবং এই বাড়িতে আরো দুটো কলেজ অনুষ্ঠিত হোত। এই ভবনে শ্যামাপ্রসাদ কলেজ চলে বিকেল ৫টা থেকে। অতীতে কলেজ ভবনে সকাল ৬:৩০ থেকে সকাল ১১:৩০ পর্যন্ত শুধু ছাত্রীদের জন্যে যোগমায়া দেবী কলেজ এবং সকাল ১০টা থেকে বিকেল ৫টা পর্যন্ত সহশিক্ষামূলক অর্থাৎ ছাত্রছাত্রী একসঙ্গে অশুতোষ কলেজে চালু ছিল। কলকাতা এবং ভারতের কিছু শহরে স্থান সঙ্কুলানের জন্যে এই চত্বর ভাগাভাগি চালু আছে। পরবর্তীকালে এই ভবনের ঠিক পিছনে রাজেশ্বর দাশগুপ্ত রোডে ১৯৯২ খ্রিস্টাব্দে যোগমায়া দেবী কলেজের নিজস্ব ভবন তৈরি হলে ওই কলেজ নতুন ভবনে স্থানান্তরিত হয় এবং বর্তমানে এই ভবনে দুটো কলেজ চলছে।
১৯৯৮ খ্রিস্টাব্দে শ্যামাপ্রসাদ কলেজের নতুন বর্ধিতাংশ ভবনে ৫বি, রাজেশ্বর দাশগুপ্ত রোড, কলকাতা-৭০০০২৬ ঠিকানায় বিজ্ঞান বিভাগ চালু হয়। বিজ্ঞান বিভগের পঠন-পাঠন দিনের বেলা চলে। সেখানে বিজ্ঞানের প্রাক-স্নাতক বিভাগে কম্পিউটার বিজ্ঞান, কম্পিউটার প্রয়োগ, ভূবিজ্ঞান বিষয়গুলোতে সাম্মানিক পাঠক্রম চালু হয়েছে।
বাটাটা বড়া

বাটাটা বড়া () ভারতের মহারাষ্ট্রের একটি জনপ্রিয় ভারতীয় নিরামিষ ফাস্ট ফুড। এর আক্ষরিক অর্থ "আলুর বড়া"। "বাটাটা" নামটির অর্থ পর্তুগিজ ভাষায় আলু, পর্তুগিজরা ভারতে সর্বপ্রথম আলু'র প্রচলন শুরু করেছিলেন। এটিতে একটি আলুর ভর্তা করা প্যাটি থাকে যা বেসনে ডুবিয়ে তারপরে ডুবো তেলে কড়া ভাজা হয় এবং গরম চাটনির সাথে পরিবেশন করা হয়। বড়া'র আকৃতি একটি ঘন গোলকের ন্যায় হয়ে থাকে।
খাবারটি মূল যদিও মূলত মহারাষ্ট্রিয়ান, তবে বাটাটা বড়া ভারতের অন্যান্য অংশেও জনপ্রিয়তা পেয়েছে।
আলুর পুর এবং কাই ব্যবহার করা হয় পুরটিকে প্রলেপ করতে এবং এগুলোই বাটাটা বড়ার দুটি মাত্র উপাদান। 
আলু সেদ্ধ করা হয়, রুক্ষভাবে ভর্তা করা হয় এবং একপাশে রেখে দেওয়া হয়। সবজির তেল একটি প্যানে গরম করা হয় এবং এতে হিং, সরিষা, কাঁচামরিচ, পেঁয়াজ, বারসুঙ্গা মিশিয়ে পেঁয়াজ স্বচ্ছ হয়ে না যাওয়া পর্যন্ত কয়েক মিনিটের জন্য ভাজা হয় ভাজা হয়। এর পরে আদা-রসুনের পেস্ট, হলুদ এবং লবণ কয়েক সেকেন্ডের জন্য ভাজা হয়, এর পরে ভর্তা করা আলু মেশানো হয় এবং আরও কয়েক মিনিট ধরে রান্না করা হয়। 
বেসন ব্যবহার করে ঘন কাই তৈরি করা হয় এবং লবণ, হলুদ এবং লাল মরিচের গুঁড়ো দিয়ে মশলাদার করা হয়। কাই'কে অধিক ফুলকো করতে কখনও কখনও অল্প পরিমাণে বেকিং সোডাও যোগ করা। বড়া তৈরির জন্য আলুর মিশ্রণের কয়েকটি বল বেসনের কাইয়ে ডুবানো হয় এবং গরম ডুবো তেলে কয়েক মিনিট কড়া ভাজা হয়।
মশলাদার করতে বড়ায় লাল মরিচের পেস্ট ব্যবহার করা বাটাটা বড়ার সাথে সাধারণত সবুজ চাটনি এবং শেংদানা চাটনি (চীনাবাদামের শুকনো গুঁড়ো থেকে তৈরি চাটনি) থাকে।
বাটাটা বড়া সাধারণত কাঁচা মরিচ এবং বিভিন্ন ধরনের চাটনি দিয়ে গরমভাবে পরিবেশন করা হয়। এটি খাওয়ার সর্বাধিক সাধারণ উপায় হলো বড়া পাও হিসেবে খাওয়া।
২০০৪ জালনা মসজিদ বোমা হামলা

২০০৪ জালনা মসজিদ বোমা হামলা হচ্ছে ২০০৪ সালের ২৪শে আগস্ট তারিখে ভারতের মহারাষ্ট্রের জালনার একটি স্থানীয় মসজিদে সংগঠিত দুটি পৃথক অপরিশোধিত বোমা হামলা। জ্যেষ্ঠ পুলিশ কর্মকর্তার তথ্য মতে, জালনার কাদরিয়া মসজিদে প্রথম বোমা হামলাটি ঘটে দুপুর ১:৪৫ মিনিটে এবং এর ১৫ মিনিট পরে পূর্না শহরের উপকণ্ঠে পার্বণী জেলাতে অবস্থিত অন্য আরেকটি মসজিদে দ্বিতীয় হামলাটি ঘটে। শুক্রবারের নামাজের সময় এই হামলা চালানো হয়েছিল এবং এতে মোট ১৮ জন আহত হয়েছিল। পরে ২০১২ সালের ১৮ই জুলাই তারিখে, জেলা ও দায়রা আদালতের কাছে প্রমাণের অভাবে সাতজন আসামিকে খালাস পেয়ে গিয়েছে।
সাম্বার

সাম্বার (আইপিএ: sʌmbʌʀ, আইএসও ১৫৯১৯: Sāmbār), হলো ডাল এবং তেঁতুলের ঝোল দিয়ে রান্না করা মসুর ডাল ভিত্তিক ভাপে সিদ্ধ এক প্রকার উদ্ভিজ্জ খাদ্য। এটি দক্ষিণ ভারতীয় এবং শ্রীলঙ্কীয় রন্ধনশৈলীতে জনপ্রিয়।
খাদ্য ঐতিহাসিক কে.টি. আচ্য'র মতে, সাহিত্যে সাম্বারের প্রাথমিক উল্লেখ সতেরো শতকের দিকে হতে পারে। 
জনশ্রুতিতে বর্ণিত আছে যে, খাবারটি মারাঠার শাসক সম্ভাজি সর্বপ্রথম দুর্ঘটনাক্রমে তৈরি করেছিলেন, যখন তিনি তার রাঁধুনির অনুপস্থিতিতে ডাল তরকারি তৈরির চেষ্টা করেছিলেন। তিনি ডালের সাথে তেঁতুল যোগ করলেন, ফলস্বরূপ খাবারটি পরে 'সাম্বার' হিসাবে পরিচিতি লাভ করেছিল।
এই সবজিগুলি সাম্বার তৈরি করা হয়: 
সাম্বারে প্রায়শই এক প্রকার অসমৃণ সাম্বার গুঁড়ো ব্যবহার করা হয়, যা ভাজা মসুর ডাল, শুকনো গোটা মরিচ, মেথি বীজ, ধনিয়া বীজ এবং কখনও কখনও হিং এবং বারসুঙ্গার মিশ্রণে তৈরি করা হয়। আঞ্চলিক ভিন্নতার ভিত্তিতে জিরা, গোল মরিচ, কুড়ানো নারকেল, দারুচিনি বা অন্যান্য মশলা ব্যবহৃত হয়ে থাকে। 
শাকসবজি, তেঁতুলের পাল্প, সাম্বার গুঁড়ো, হলুদ, লবণ এবং হিং সবজি আধা সিদ্ধ না হওয়া পর্যন্ত একসাথে সিদ্ধ করা হয়। তারপরে রান্না করা মসুরের ডাল যুক্ত করে সবজি না হওয়া পর্যন্ত রান্না করা হয়। বাড়তি স্বাদ যুক্ত করতে রান্না করা সাম্বারে একটি মশলার-ঘ্রাণযুক্ত তেল যোগ করা হয় এবং খাবারটি তাজা ধনিয়া পাতা বা তরকারি পাতা (বারসুঙ্গা) দিয়ে সাজিয়ে পরিবেশন করা হয়।
রান্না শেষে সরিষার তেল তেল এবং অনান্য সবজির তেলের মিশ্রণে তৈরি মশলার-ঘ্রাণযুক্ত তেল যোগ করা একটি সাধারণ ভারতীয় রন্ধনসম্পর্কীয় কৌশল এবং এটি টেম্পারিং (মিশ্রিতকরণ) হিসাবে পরিচিত। সরিষার বীজ, মাষকলাই, শুকনো গোটা মরিচ এবং ঘি বা উদ্ভিজ্জ তেলে ভাজা তরকারি পাতা সাম্বারের জন্য ব্যবহৃত অসংখ্য তেলের স্বাদের একটি উদাহরণ। কিছু পরিবর্তনের মধ্যে অতিরিক্ত উপাদান যেমন জিরা, পেঁয়াজ, মেথি বীজ এবং হিং-এর গুঁড়ো অন্তর্ভুক্ত। 
এই মসুর ডাল এবং বিভিন্ন সবজির সংমিশ্রণটি একটি স্বাস্থ্যকর খাবার এবং এটি রান্না করা ভাত বা দক্ষিণ ভারতীয় অন্যান্য খাবার, যেমন ইডলি, দোসা, মেদু বড়া ইত্যাদি দিয়ে গরম পরিবেশন করা হয়।
সাম্বারের কিছু পরিবর্তনের মধ্যে মুগ ডাল এবং মিষ্টিকুমড়ার মতো উপাদান রয়েছে।
সাম্বার দক্ষিণ ভারতে মসুর ভিত্তিক উদ্ভিজ্জ ডালের একটি ঐতিহ্যের অংশ। যে অঞ্চলগুলিতে নারকেল চাষ হয়, বিশেষ করে তামিলনাড়ু, উপকূলীয় কর্ণাটক এবং কেরালার কিছু অঞ্চলে সাম্বার গুঁড়োর পরিবর্তে তাজা, কুড়ানো এবং ভাজা নারকেল এবং মশলার একটি পেস্ট দিয়ে সাম্বার ডাল তৈরি করা হয়। 
কর্ণাটকে ব্রাহ্মণদের কাছে খাবারটি "হুলি" এবং অন্যদের কাছে "সারু" নামে পরিচিত। এই "সারু" কর্ণাটকের, বিশেষ করে পুরাতন মহীশূর অঞ্চলের একটি বিশেষত্ব। রান্না করা শাকসবজি ও মসুরের সাথে বাড়তি তেঁতুল যোগ করার কারণে এই "সারু" কিছুটা মিষ্টি।
অন্ধ্র প্রদেশে এটিকে "সাম্বার" বলা হয়। ডাল ও তেঁতুল ছাড়াও কয়েকটি শাকসবজি সাম্বার তৈরিতে ব্যবহৃত হয়, এর মাঝে কয়েকটি উপকরণ: পেঁয়াজ, দোশাকায়া, করলা, সজনে, ঢেঁড়স, বেগুন, কুমড়া এবং টমেটো। 
মসুরবিহীন সাম্বারকে (তবে শাকসবজি বা শুকনো বা তাজা মাছ, বা মাংস সহ) তামিলনাড়ুতে কুজাম্বু বলা হয়।
দক্ষিণ ভারতে আনুষ্ঠানিক এবং প্রতিদিন, উভয় রান্নায় অন্যতম প্রধান খাদ্যপদ হিসাবে সাম্বারকে ভাতের সাথে পরিবেশন করা হয়।
দক্ষিণ ভারতীয় রাজ্যগুলিতে প্রাতঃরাশ বা সন্ধ্যা নাস্তার জন্য "বড়া" সাম্বার এবং "ইডলি" জনপ্রিয়। রাস্তার পাশের রেস্তোরাঁগুলি প্রায়শই ইডলি এবং বড়া'র জন্য বিনামূল্যে পুনরায় সাম্বার দিয়ে থাকে।
এছাড়াও সাম্বার দোসার একটি পার্শ্ব পদ হিসাবে পরিবেশিত হয়।
চাপলি কাবাব

চাপলি কাবাব () একটি মোগলাই-প্রভাবিত পশতুনের কিমা কাবাব, যা সাধারণত গরু, খাসি বা মুরগির মাংসের কিমা এবং বিভিন্ন মশলা দিয়ে একটি প্যাটির আকারে তৈরি করা হয়। এটি পেশোয়ার থেকে উদ্ভূত, যা বর্তমান উত্তর-পশ্চিম পাকিস্তান এবং এটি পেশোয়ারী কাবাব নামেও পরিচিত।
চাপলি কাবাবটি খাইবার পাখতুনখোয়া এবং পাকিস্তানের অন্যান্য অঞ্চলের পাশাপাশি পূর্ব আফগানিস্তান এবং ভারতে একটি জনপ্রিয় বারবিকিউ এবং স্ট্রিট ফুড। ভারতে এটি নিয়মিত একটি পথখাবার হিসাবে খাওয়া হয়, বিশেষ করে ভারতের ভোপাল, লখনউ, দিল্লি এবং হায়দ্রাবাদে ; এটি ভারতীয় মুসলমানদের কাছে বিশেষভাবে জনপ্রিয়। খাবারটি নান রুটি, ভাত, বা বনরুটির সাথে অথবা বান কাবাবের মতো স্যান্ডউইচ হিসাবে গরম পরিবেশন করা যায় এবং খাওয়া যায়।
এই অঞ্চলে মুঘল রন্ধনসম্পর্কিত প্রভাবগুলি বেশ কয়েকটি কাবাবকে জনপ্রিয় করে তুলেছে, তন্মধ্যে চাপলি কাবাবও একটি। "চাপলি" নামটি পশতু শব্দ "চাপরিখ" থেকে উদ্ভূত বলা হয়, যার অর্থ "সমতল" - কাবাবের হালকা, গোলাকার এবং সমতল আকারকে ইঙ্গিত করে এই নাম দেওয়া হয়েছে। আরেকটি তত্ত্ব হলো, নামটি "চপ্পল" থেকে এসেছে, যা ভারতীয় উপমহাদেশে স্যান্ডেলের একটি স্থানীয় শব্দ - এটি কাবাবের গড় আকার এবং গঠনকে বোঝায়, যা স্যান্ডেলের তলির অনুরূপ।
পেশোয়ার শহরে, যেখানে খাবারটির রন্ধনপ্রণালীর উদ্ভব হয়েছিল সেখানে প্রায় ২ হাজারেরও বেশি কাবাব ঘর রয়েছে যারা চাপলি কাবাব পরিবেশন করে থাকে। এই খাবারটি দ্রুত অন্যান্য শহরেও প্রসারিত হয়েছে। বর্তমানে বিশ্ব জুড়ে দক্ষিণ এশীয় রেস্তোঁরাগুলির খাদ্যতালিকায় 'চাপলি কাবাব' দেখা যায়।
চাপলি কাবাব কাঁচা, মেরিনেট করা কিমা দিয়ে প্রস্তুত করা হয় এবং মাংসগুলি গরু, খাসি/ভেড়া অথবা মুরগির হতে পারে। প্রধান উপাদানগুলির মধ্যে রয়েছে ময়দা, বিভিন্ন গুল্ম এবং মশলা যেমন মরিচের গুঁড়ো, ধনিয়া পাতা, স্বল্প পরিমাণে পেঁয়াজ, টমেটো, ডিম, আদা, ধনিয়া বা জিরা, কাঁচা মরিচ, কর্ন স্টার্চ, লবণ এবং গোলমরিচ, বেকিং পাউডার, সেইসাথে লেবুর রস বা ডালিমের বীজের এক প্রকার মশলা থাকতে পারে।
খাবার তেলে চুলায় মাঝারি আঁচে কাবাবগুলিকে অল্প অথবা কড়া ভাজা করা যেতে পারে। কিছু শেফ (রাঁধুনি) খাবারটিতে জৈবিক স্বাদ দিতে কাঠ-চালিত চুলায় ভেড়ার চর্বি দিয়ে কাবাব ভেজে থাকেন। তবে স্বাস্থ্য ঝুকির কারণে গ্যাস্ট্রোনোমিস্টরা এটিকে এড়ানোর পরামর্শ দিয়েছেন।
চাপলি কাবাব তৈরির পর পার্সলে পাতা, পেঁয়াজের টুকরো এবং টমেটোর পাশাপাশি অন্যান্য উপকরণ যেমন চাটনি সস, সালাদ, দই, আচার বা বাদাম দিয়ে খাবারটি সুসজ্জিতভাবে পরিবেশন করা যেতে পারে। চাপলি কাবাব মশলাযুক্ত, আর্দ্র এবং ঝাঁজালোভাবে পরিবেশন করা হয়। এটি পশতুন খাবারের একটি বিশেষত্ব হিসাবে বিবেচিত এবং প্রায়শই অতিথিদের জন্য এটি পরিবেশন করা হয়। কাবাবটি সাধারণত নান, ভাত জাতীয় খাবার যেমন কাবুলি পোলাও বা ফাস্টফুডে মোড়ানো খাবারের সাথে খাওয়া হয়। শীতকালে, কাওয়াহ'র মতো গ্রিন টি ঐতিহ্যগতভাবে কাবাবটির সাথে পরিবেশন করা যেতে পারে, তবে গ্রীষ্মে ঠান্ডা পানীয়কেই বেশি পছন্দ করা হয়।
আত-তাহাবী

তাহাবী ৮৪৩ খ্রিস্টাব্দে/২২৯ হিজরিতে উত্তর মিশরের তাহা গ্রামে এক ধনী পরিবারে জন্মগ্রহণ করেন। তিনি পড়াশোনা তার মামা ইসমাঈল ইবনে ইয়াহিয়া আল-মুজানির সাথে শুরু করেন, যিনি ছিলেন শাফিঈ মাযহাবের শীর্ষস্থানীয় একজন আলেম। ৮৬৩ খ্রিস্টাব্দে/২৪৯হিজরীতে, তাহাবী ২০ বছর বয়সে শাফিই মাযহাব ত্যাগ করেন এবং ব্যক্তিগত কারণে হানাফি মাযহাব গ্রহণ করেন। তার হানাফী মাযহাবে স্থানান্তরের কারণ নিয়ে অনেক বর্ণনা রয়েছে, তবে অধিক সম্ভাব্য কারণ ছিল মনে হয়, তার কাছে আবু হানিফাকে শাফিঈর থেকে বেশি বুদ্ধিদীপ্ত লেগেছিল।
তাহাবী পরে মিশরে হানাফীদের প্রধান "আহমেদ ইবনে আবী ইমরান মুসা"র অধীনে পড়াশোনা করেন, যিনি নিজে আবু হানিফার দুই প্রাথমিক শিক্ষার্থী আবু ইউসুফ এবং মুহাম্মদ আল-শায়বানির অধীনে পড়াশোনা করেছিলেন। তাহাবী পরবর্তী সময়ে ৮৮২ খ্রী/২৬৮ হিজরীতে হানাফি আইন বিষয়ে আরও পড়াশোনা করার জন্য সিরিয়ায় যান এবং দামেস্কের প্রধান হাকিম কাজী আবু হাজ্জিম আবদুল হামিদ বিন জাফরের শিষ্য হন। 
তাহাবী হানাফী আইনশাস্ত্র ছাড়াও হাদীসের উপর এক অসাধারণ জ্ঞান অর্জন করেছিলেন। ফলস্বরূপ তাঁর গবেষণা অনেক আলেমকে আকৃষ্ট করে যারা পরে তাঁর হাদীস সম্পর্কিত রচনা নিয়ে আরো গবেষণা করেন। এর মধ্যে খুরাসানের জহিরীদের প্রধান আল-দাউদি এবং হাদীস বর্ণানাকারীদের জীবনী সংক্রান্ত অভিধানের জন্য আল-তাবারানী সুপরিচিত ছিলেন। 
হানাফী ফকীহরা তো বটেই, তাহাবির গ্রন্থ কিতাব "মাআনী আল-আতহার" এবং তাঁর আকীদা সম্পর্কিত বইয়ের জন্য বেশিরভাগ সুন্নি পন্ডিতের মধ্যে বিশিষ্ট স্থান অর্জন করেছে।
তাঁর সময়ের আলেমরা তাঁর প্রশংসা করতো এবং তাকে হাদীসের মুহাদ্দিস বলতেন। তিনি একজন নির্ভরযোগ্য এবং প্রতিষ্ঠিত বর্ণনাকারী ছিলেন। তাকে একজন বিশিষ্ট এবং দক্ষ লেখক হিসাবে দেখা হত। আর মিশরের হানাফীদের মধ্যে ফিকহের সর্বাধিক জ্ঞানী হিসাবে তিনি পরিচিতি লাভ করেছিলেন।
তিনি অনেক রচনা রেখে গেছেন, প্রায় চল্লিশটি বইয়ের মত , যার কয়েকটি আজও পাওয়া যায়। তাঁর রচনাগুলির মধ্যে রয়েছে:
তিনি ৫ই নভেম্বর ৯৩৩ খ্রিস্টাব্দ/১৪ জুলকদ ৩২১ হিজরিতে মৃত্যুবরণ করেন এবং তাকে কায়রা (মিশর) এর কারাফাহে সমাধিস্থ করা হয়।
আর রহমান মসজিদ, আলজেরিয়া

আর রহমান মসজিদ (এছাড়াও চেরচেলের শত কলামের মসজিদ নামে পরিচিত) আলজেরিয়ার টিপাজা প্রদেশের চেরচেলে অবস্থিত একটি 'রোমান' মসজিদ।
এই ভবনটি সেন্ট পলের প্রাক্তন প্রধান গির্জা ছিল এবং এটি একটি রোমান মন্দিরের ধ্বংসাবশেষের উপরে নির্মাণ করা হয়েছে। ১৫৭৪ সাল থেকে এই মসজিদটি ব্যবহৃত হচ্ছে।
আমরস

আমরস হলো ভারতীয় উপমহাদেশের রন্ধনশৈলীর এক প্রকার মিষ্টি খাদ্যের পদ যা আমের পাল্প থেকে তৈরি করা হয়। পাকা আম থেকে সাধারণত হাত দিয়ে পাল্প বের করা হয় এবং এটি পুরি বা চাপাতি (ভারতীয় রুটি) এর সাথে খাওয়া হয়। কখনও কখনও এর স্বাদ বাড়াতে পাল্পের সাথে ঘি এবং দুধ যুক্ত করা হয়। মিষ্টতা সামঞ্জস্য করতে চিনিও যুক্ত করা হয়। এটি প্রায়শই এলাচ এবং ফলের টুকরাসহ বিভিন্ন উদ্‌যাপন এবং বিবাহ অনুষ্ঠানে পরিবেশিত হয়।
আমরাসের একটি আঞ্চলিক সংস্করণ রাজস্থানী এবং মারোয়াড়ি রন্ধনশৈলী, মারাঠি এবং গুজরাটি বাড়িতে, বিশেষত উৎসবের সময় একটি জনপ্রিয় মিষ্টান্ন।
আম যেহেতু একটি গ্রীষ্মকালীন ফল এবং গ্রীষ্মের শেষে ফলটি উত্তোলন করা হয়, তাই আমগুলিকে পাল্পের আকারে সংরক্ষণের প্রয়োজনের ফলে বৃহৎ আকারের আমের-প্রক্রিয়াজাতকরণ শিল্পের উত্থান ঘটেছে।
"আমরস" শব্দটি সংস্কৃত শব্দ "আম্র" (সংস্কৃত: आम्र, অর্থ: আম) এবং "রস" (সংস্কৃত: "रस"অর্থ "রস") থেকে উদ্ভূত হয়েছে, সুতরাং এর আক্ষরিক অর্থ হলো "আমের রস"।
পানহে হলো সিদ্ধ কাঁচা আমের পাল্প থেকে তৈরি এক প্রকার মিষ্টি পানীয় এবং এটি মহারাষ্ট্রের একটি ঐতিহ্যবাহী গ্রীষ্মকালীন পানীয়, যেখানে এটি বর্ধিত মৌসুমী উত্তাপ সহ্য করতে সহায়তা করে। পাল্পটির ২:১ অনুপাতের সাথে চিনি মিশ্রিত করা হয় এবং তারপরে এতে পর্যাপ্ত পানি যোগ করা হয় পানের উপযোগ্য করে তুলতে।
আমরস একটি ঐতিহ্যবাহী গুজরাটি পানীয়'ও, যাকে কেরি না রস ("કેરીનો રસ (kerī-no ras")) বলা হয়। এতে চিনিযুক্ত আমের পাল্প রয়েছে, যা ফলের আঁশগুলিকে সরাতে মসলিনের মধ্য দিয়ে যায়। এটি সাধারণত রুটি বা পুরি'র সাথে খাওয়া হয়।
প্রক্রিয়াজাতকৃত পাল্প থেকে উৎপাদিত বেশ কয়েকটি মিষ্টান্ন মহারাস্ট্রিয়ান সম্প্রদায়ের মধ্যে খুব জনপ্রিয়।
সালাহ বে মসজিদ

সালাহ বে মসজিদ আলজেরিয়ার আন্নাবারে অবস্থিত একটি মসজিদ। এটি ১৯৯১ এবং ১৯৯২ সালের মধ্যে নির্মাণ করা হয়েছে।
হাজারীগঞ্জ হামিদিয়া ফাজিল মাদ্রাসা

হাজারীগঞ্জ হামিদিয়া ফাজিল মাদ্রাসা দক্ষিণ ভোলার চরফ্যাশন উপজেলার শশীভূষণ থানার হাজারীগঞ্জ ইউনিয়নে অবস্থিত শিক্ষাপ্রতিষ্ঠান। এটি বাংলাদেশ মাদ্রাসা শিক্ষা বোর্ডের অধিভুক্ত।
দ্বীপজেলা ভোলার চরফ্যাশন উপজেলার হাজারীগঞ্জ ইউনিয়ন স্বাধীনতার পূর্বে অনুন্নত ও অবহেলিত ছিল। ফলে এখানকার মানুষের প্রাণের দাবি অনুযায়ী স্থানীয় উদ্যোগ ও সরকারি সহায়তায় শিক্ষাপ্রতিষ্ঠানটি গড়ে তোলা হয়।
মাদ্রাসাটিতে ২টি ভবন রয়েছে। যার মধ্যে একটি দ্বিতল প্রশাসনিক ভবন এবং একটি ১০০ মিটার হলরুম রয়েছে। মাদ্রাসার সামনে একটি বিশাল খেলার মাঠ রয়েছে।
মাদ্রাসাটিতে দাখিল ও আলিম শ্রেণিতে শুধুমাত্র মানবিক বিভাগ রয়েছে।
ইয়ান ওয়ার্ড

ইয়ান জেমস ওয়ার্ড (; জন্ম: ৩০ সেপ্টেম্বর, ১৯৭২) ডেভনের প্লাইমাউথ এলাকায় জন্মগ্রহণকারী সাবেক ইংরেজ আন্তর্জাতিক ক্রিকেটার ও ধারাভাষ্যকার। ইংল্যান্ড ক্রিকেট দলের অন্যতম সদস্য ছিলেন তিনি। ২০০১ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে সারে ও সাসেক্স দলের প্রতিনিধিত্ব করেন। দলে তিনি মূলতঃ বামহাতি উদ্বোধনী ব্যাটসম্যান হিসেবে খেলতেন। এছাড়াও, মাঝে-মধ্যে ডানহাতে মিডিয়াম বোলিংয়ে পারদর্শী ছিলেন ‘স্টাম্পি’ ডাকনামে পরিচিত ইয়ান ওয়ার্ড।
সমারসেটের মিলফিল্ড স্কুলে অধ্যয়ন করেছেন তিনি। ১৯৯২ সাল থেকে ২০০৫ সাল পর্যন্ত ইয়ান ওয়ার্ডের প্রথম-শ্রেণীর খেলোয়াড়ী জীবন চলমান ছিল। তবে, ক্লাব ক্রিকেটারেরাই কেবল ইংল্যান্ডের পক্ষে খেলার সুযোগ পান - এ ধারনাকে প্রতিষ্ঠিত করতে ১৯৯৭ সালে সারে দলের পক্ষে দ্বিতীয়বার অন্তর্ভুক্ত হতে হয়েছিল ইয়ান ওয়ার্ডকে। পাঁচ বছর বিরতি নিয়ে ঐ বছর তিনি প্রথম খেলতে নামেন।
১৯৯২ সালে সারে দলের পক্ষে খেলতে শুরু করেন। এরপর তিনি দলের বাইরে চলে যান। ১৯৯৭ সালে কর্মকর্তা হিসেবে পুনরায় দলে অন্তর্ভুক্ত হন। দলের অন্যতম সদস্য ছিলেন। ১৯৯৯ থেকে ২০০২ সাল পর্যন্ত মোট তিনবার সারে দলের কাউন্টি চ্যাম্পিয়নশীপের শিরোপা বিজয়ে অনবদ্য ভূমিকা রাখেন।
২০০০-০১ মৌসুমে ইংল্যান্ড এ দলের সদস্যরূপে ক্যারিবীয় সফরে যান। কাউন্টি খেলায় প্রত্যাবর্তন করে অভিজ্ঞতালব্ধ জ্ঞানকে আরও শক্তিশালীকরণে প্রয়াস চালান। প্যাডের সহায়তা আরও রুখে দাঁড়ান ও কভার অঞ্চলের দিকে দৃষ্টি নিবদ্ধ রাখতেন। এ অঞ্চলেই ফিল্ডিং করতে স্বাচ্ছন্দ্যবোধ করতেন তিনি।
সমগ্র খেলোয়াড়ী জীবনে পাঁচটিমাত্র টেস্টে অংশগ্রহণ করেছেন ইয়ান ওয়ার্ড। ১৭ মে, ২০০১ তারিখে লর্ডসে সফরকারী পাকিস্তান দলের বিপক্ষে টেস্ট ক্রিকেটে অভিষেক ঘটে তার। ২ আগস্ট, ২০০১ তারিখে নটিংহামে সফরকারী অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
২০০১ সালের গ্রীষ্মকালে ইংল্যান্ড টেস্ট দলে খেলার জন্যে মনোনীত হন। এ পর্যায়ে পাকিস্তান ও অস্ট্রেলিয়ার বিপক্ষে সমগ্র খেলোয়াড়ী জীবনের অংশগ্রহণকৃত পাঁচ টেস্ট খেলেন। পাকিস্তানের বিপক্ষে অভিষেক ইনিংসে ৩৯ রান তুলে প্রতিশ্রুতিশীলতার স্বাক্ষর রাখেন। তবে, পরবর্তী ইনিংসগুলোয় এ ধারাবাহিকতা বজায় রাখতে ব্যর্থতার পরিচয় দেন। অ্যাশেজ সিরিজে অস্ট্রেলীয় বোলারেরা তার ব্যাটিং দূর্বলতা দ্রুত চিহ্নিত করে। ফলশ্রুতিতে, সিরিজের তৃতীয় টেস্টে তাকে বাদ দেয়া হয়।
ব্যাটসম্যানের অনুপযোগী পিচে পাকিস্তান ও অস্ট্রেলিয়ার বিপক্ষে ৪২ ঘণ্টার অধিক সময় ব্যাটিং অবস্থান করে নিজেকে ইংল্যান্ডের মাঝারিসারিতে স্থান করে নেয়ার প্রয়াস চালান। কিন্তু, খুব স্বাভাবিকভাবেই গ্লেন ম্যাকগ্রা’র নজরে পড়ে বিদেয় নিতে বাধ্য হন।
আন্তর্জাতিক ক্রিকেট থেকে উপেক্ষিত হলেও কাউন্টি ক্রিকেটে খেলা চালিয়ে যেতে থাকেন। ২০০৩ সালে সাসেক্স অভিমুখে যাত্রা করেন। সেখানে থাকাকালে ইংল্যান্ড দলে খেলার সম্ভাবনা জাগান। তবে, তাকে আর আন্তর্জাতিক ক্রিকেটে ফিরিয়ে আনা হয়নি।
২০০৫ সালে প্রথম-শ্রেণীর ক্রিকেট থেকে অবসর গ্রহণ করেন। এরপর তিনি পূর্ণাঙ্গকালীন ক্রিকেট উপস্থাপক ও ধারাভাষ্যকারের ভূমিকায় অবতীর্ণ হয়েছিলেন। এর পূর্বেকার দুই শীতকাল স্কাই স্পোর্টসে কাজ করেছিলেন ইয়ান ওয়ার্ড। বর্তমানে স্কাই স্পোর্টস ক্রিকেট উপস্থাপক দলের অবিচ্ছেদ্য অংশ তিনি। ২০১৩ সালের অ্যাশেজ সিরিজ টেলিভিশনে সম্প্রচারকালে ‘অ্যাশেজ জোন’ প্রতিষ্ঠা করেন। ব্যাটসম্যান হিসেবে তার অভিজ্ঞতা, ক্রিকেট শট প্রদর্শন, বোলিং কৌশল ও ফিল্ডে অবস্থানের বিষয়টি এখানে তুলে ধরেন। তার সূক্ষ্ম বিশ্লেষণধর্মী পর্যালোচনা প্রচারমাধ্যমে উচ্ছসিত প্রশংসা কুড়ায়।
১৮৮০ অস্ট্রেলিয়া ক্রিকেট দলের ইংল্যান্ড সফর

অস্ট্রেলিয়া ক্রিকেট দল ১৮৮০ সালে ইংল্যান্ড গমন করে। এ সফরে দলটি নয়টি প্রথম-শ্রেণীর ক্রিকেট খেলায় অংশ নেয়। তন্মধ্যে, একটি টেস্ট খেলাও অন্তর্ভুক্ত ছিল। ঐ টেস্টটি ইংল্যান্ডের মাটিতে প্রথম খেলা হয়। দলের নেতৃত্বে ছিলেন ডব্লিউ.এল. মারডক। কাউন্টি দলগুলোর বিপক্ষে খেলার সময়সূচী বেশ সমস্যার কবলে পড়ে। সেপ্টেম্বরের শুরুতে টেস্ট খেলায় অংশগ্রহণের পূর্বে দলটি মাত্র চারটি খেলায় অংশ নিতে পেরেছিল। ঐ খেলাগুলো বর্তমানে প্রথম-শ্রেণীর আওতাধীন। এছাড়াও, বেশ কয়েকটি দূর্বলমানের দলের বিপক্ষেও দলটি প্রতিদ্বন্দ্বিতায় অবতীর্ণ হয়েছিল। অথচ, অস্ট্রেলিয়া দল প্রায় চার মাস ইংল্যান্ডে অবস্থান করেছিল।
টেস্ট খেলাটি এ সফরের শেষদিকে যুক্ত করা হয়। সারে দলের সম্পাদক সি. ডব্লিউ. অ্যালকক, লর্ড হ্যারিসের সাথে খেলা আয়োজন করেন। ১৮৭৯ সালে সিডনি দাঙ্গার ন্যায় অনাকাঙ্খিত ঘটনার কথা স্মরণে রেখে এ. এন. হর্নবি, টম এমেট ও জর্জ ইউলিট খেলতে অস্বীকৃতি জানান। অস্ট্রেলিয়াও বিষয়টি গুরুত্ব সহকারে নেয় ও তাদের তারকা বোলার ফ্রেড স্পফোর্থকে দলের বাইরে রেখে খেলে।
অস্ট্রেলিয়া তাদের প্রথম-শ্রেণীর খেলাগুলোয় ৪ জয়, ৩ ড্র ও ২ খেলায় পরাজিত হয়। ইংল্যান্ডে তাদের একটি পরাজয় ছিল নটিংহ্যামশায়ারের বিপক্ষে। এক উইকেটের ব্যবধানে পরাজয়বরণ করে ও একজন ছাড়াই তারা খেলায় অংশ নিয়েছিল।
সফরকারী অস্ট্রেলিয়া দলের সদস্যদের তালিকা নিম্নরূপ:
ডব্লিউ.এল. মারডক (অধিনায়ক), এ.সি. ব্যানারম্যান, জে.এমসিসি. ব্ল্যাকহাম, জি.জে. বোনর, এইচ.এফ. বয়েল, টি.ইউ. গ্রুব, এই.এইচ. জার্ভিস, পি.এস. ম্যাকডোনেল, ডব্লিউ.এইচ. মোল, জি.ই. পালমার, জে. স্লাইট, এফ.আর. স্পফোর্থ, জি. আলেকজান্ডার (খেলোয়াড়-ব্যবস্থাপক)।
এছাড়াও, সফরকারী অস্ট্রেলিয়া দল ৪৫টি গুরুত্বহীন খেলায় অংশ নিয়েছিল যা প্রথম-শ্রেণীর ক্রিকেট খেলার মর্যাদাপ্রাপ্ত নয়।
ইয়াহিয়া ইবনে আকসাম

আবু মুহম্মদ ইয়াহিয়া ইবনে আকসাম (, মৃত্যু ৮৫৭) নবম শতাব্দীর একজন ইসলামী ফকিহ ছিলেন। তিনি ৮২৫-৮৩৩ এবং ৮৫১-৮৫৪ সালে দুবার আব্বাসীয় খিলাফতের প্রধান কাজী হিসাবে দায়িত্ব পালন করেন।
ইয়াহিয়া খুরসানের মার্ভ এ জন্মগ্রহণ করেন। আর তিনি বনু তামিমের সদস্য ছিলেন; তিনি নিজেকে বিচারক আকসাম ইবনে আল-সাইফির বংশোদ্ভূত বলে দাবি করেন। তিনি বসরাতে "হাদিস" এবং "ফেকাহ" চর্চা করেন, আর সাধারণত তাকে হানাফী আলেম বিবেচনা করা হত, কিন্তু তিনি হয়তো আলাদাভাবে শাফেঈ মাযহাব চর্চা করতেন বলে অনেকে বলেন। ৮১৭-৮ সালে তাকে বসরার "কাজী" (বিচারক) হিসাবে নিযুক্ত করা হয়, এবং তিনি সেই পদে ৮২৫ সাল পর্যন্ত বজায় ছিলেন। 
বসরা থেকে অব্যাহতির পরে ইয়াহিয়াকে আল-মামুন (৮১৩-৮৩৩) প্রধান বিচারপতি ("কাদি আল-কুদাত") হিসাবে নির্বাচিত করেন। ইয়াহিয়ার সাথে খলিফার খুব ভালো সম্পর্ক ছিল আর তাই তিনি প্রশাসনের এক বড় প্রভাবশালী সদস্য হয়ে ওঠেন, উজিরদের সমস্ত সিদ্ধান্ত প্রথমে তার কাছে অনুমোদনের জন্য পাঠানো হত। ৮৩১ সালে তিনি বাইজান্টাইনদের বিরুদ্ধে আল-মামুনের আভিযানে অংশ নিয়েছিলেন এবং তায়ানা থেকে যাত্রাকারী একটি অভিযানরত দলের নেতৃত্বে ছিলেন, আর পরের বছর তিনি খলিফার সাথে মিশরে যান এবং সংক্ষিপ্তভাবে সেখানে কাজী হিসাবে কাজ করেছিলেন। 
আল-মা'মুনের রাজত্বের শেষের দিকে অবশ্য ইয়াহিয়া ইরাকে ফিরে যাওয়ার সিদ্ধান্ত নেন। তার বিরুদ্ধে টাকা পয়সা নিয়ে সমস্যা, তার কুরআন সম্পর্কে মুতাজিলা বিশ্বাসের বিরুদ্ধে থাকায় তার স্থানে আহমদ ইবনে আবি দুয়াদকে নিয়োগ দেয়া হয়।
৮৫৭ সালে ইয়াহিয়া হজ্জ এ যাওয়ার সিদ্ধান্ত নেন এবং মক্কায় বসবাসের সিদ্ধান্ত নেন। যখন সে জানতে পারে তাকে আল-মুতাওয়াক্কিল ক্ষমা করে দিয়েছেন তখন তিনি নিজের মতামত পরিবর্তন করে ইরাকে ফিরে আসার উদ্দেশ্যে যাত্রা করলেন, কিন্তু ৮৫৭ এপ্রিল তিনি যাত্রা পথেই মারা যান এবং তাকে আল-রাবাদাহে দাফন করা হয়।
জানুয়ারি ২০২০ কোয়েটা বোমা হামলা

এর আগে ২০২০ সালের ৭ জানুয়ারিতে কোয়েটার লিয়াকত বাজারের নিকটবর্তী ম্যাককনাঘে রোডে ফ্রন্টিয়ার কর্পসের একটি গাড়ীর কাছে একটি মোটরসাইকেলে বোমা বিস্ফোরণ ঘটে। এই হামলায় দুইজন নিহত ও আরো ১৪ জন আহত হয়। খবরে বলা হয়েছে, জামায়াত-উল-আহরার পাশাপাশি বালুচ সন্ত্রাসীরা এই হামলার দায় স্বীকার করেছে।
২০২০ সালের ১০ জানুয়ারী, কোয়েটার স্যাটেলাইট টাউন এলাকায় মাগরিবের নামাজের সময় ঘোসাবাদের পাড়ায় অবস্থিত একটি তালিবান চালিত মসজিদের ভিতরে একটি আত্মঘাতী বোমা হামলা হয়। বোমাটি মসজিদের একটি সেমিনারের ভিতরে লাগানো হয়েছিল। নিহতদের মধ্যে একজন উপ-পুলিশ সুপার ছিলেন, ১৪ জন বেসামরিক জনগণ এই হামলার স্পষ্ট লক্ষ্য ছিল। আহত হয়েছেন কমপক্ষে ১৯ জন। ইসলামিক স্টেট বোমা হামলার দায় স্বীকার করেছে। তারা বলেছে যে বোমা হামলায় ২০ জন নিহতসহ ৬০ জন হতাহত হয়েছে। 
বোমা নিষ্পত্তিকারী দল এবং সুরক্ষা কর্মীরা প্রমাণের জন্য মসজিদ ও এর আশেপাশের এলাকা জুড়ে ঝাঁপিয়ে পড়ে। অঞ্চলটি ঘেরাও করা হয়েছিল এবং পুলিশসহ ফ্রন্টিয়ার কর্পসের কর্মীরা তল্লাশি অভিযান চালিয়েছে। ২০২০ সালের ১১ জানুয়ারি কাউন্টার টেররিজম বিভাগ দ্বারা অজ্ঞাত সন্দেহভাজনদের বিরুদ্ধে প্রথম তথ্য প্রতিবেদনটি নথিভুক্ত করা হয়েছিল।
ডুবোজাহাজ বিধ্বংসী যুদ্ধ

ডুবোজাহাজ বিধ্বংসী যুদ্ধ (এএসডাব্লু, বা পুরানো আকারে এ/এস) হ'ল ডুবো যুদ্ধের একটি শাখা, যা শত্রু ডুবোজাহাজগুলি সন্ধান, চিহ্নিত এবং নিরস্ত করতে, ক্ষতিগ্রস্ত বা ধ্বংস করতে পৃষ্ঠতল যুদ্ধ জাহাজ, বিমান বা অন্যান্য ডুবোজাহাজ ব্যবহার করে।
সফল ডুবোজাহাজ বিধ্বংসী যুদ্ধ সেন্সর এবং অস্ত্র প্রযুক্তি, প্রশিক্ষণ ও অভিজ্ঞতার মিশ্রণের উপর নির্ভর করে। প্রথমে সনাক্তকরণ, তারপরে শ্রেণিবদ্ধকরণ, সনাক্তকরণ এবং লক্ষ্য ডুবোজাহাজ ট্র্যাক করার জন্য অত্যাধুনিক সোনার সরঞ্জামগুলি এএসডাব্লু এর একটি মূল উপাদান। ডুবোজাহাজগুলি ধ্বংস করতে, টর্পেডো এবং নৌ মাইনগুলি উভয় ব্যবহার করা হয়, বায়ু, উপরিভাগ এবং জলের নীচে প্ল্যাটফর্ম থেকে উৎক্ষেপণ করে। এএসডাব্লু এর মধ্যে বন্ধুত্বপূর্ণ জাহাজগুলি রক্ষা করাও অন্তর্ভুক্ত।
একটি ডুবো যানবাহনের মাধ্যমে একটি জাহাজের উপর প্রথম আক্রমণগুলি সাধারণত আমেরিকান বিপ্লব যুদ্ধের সময় হয় বলে মনে করা হয়, যা এখন নৌ মাইন হিসাবে পরিচিত তবে এটিকে টর্পেডোও বলা হত, যদিও এর আগে ডুবোজাহাজ তৈরির বিভিন্ন প্রচেষ্টা করা হয়। প্রথম স্ব-চালিত টর্পেডো ১৮৬৩ সালে উদ্ভাবিত হয় এবং পৃষ্ঠের নৈপুণ্য থেকে চালু হয়। টর্পেডো সহ প্রথম ডুবোজাহাজটি ছিল ১৮৮৪-১৮৮৮ সালে নির্মিত "নর্ডেনফেল্ট ১", যদিও এটি আগে প্রস্তাবিত হয়। রুশ–জাপান যুদ্ধ শুরু হওয়ার সাথে সাথে জার্মানরা বাদে বড় বড় নৌবাহিনী ডুবোজাহাজ অর্জন করে। তা সত্ত্বেও, ১৯০৪ সাল পর্যন্ত সব ডুবোজাহাজকে একটি পরীক্ষামূলক জাহাজ হিসাবে সংজ্ঞায়িত হয় এবং এটিকে কর্মক্ষম ব্যবহারে ব্যবহৃত হয়নি।
শ্রম ও কর্মসংস্থান মন্ত্রক (ভারত)

শ্রম ও কর্মসংস্থান মন্ত্রণালয় হচ্ছে সরকারের একটি মন্ত্রণালয়, যেটি কর্মসংস্থান, শ্রম বাজার, শ্রমজীবীদের জীবনমান উন্নয়ন ও সংশ্লিষ্ট বিষয়ে দায়িত্বপ্রাপ্ত।
শ্রমিক ও নিয়োগকর্তাদের মধ্যে ভাল শিল্প সম্পর্ক ও সম্পর্ক উন্নয়ন বজায় রাখার দ্বারা উৎপাদনশীল কর্মসংস্থান ও মানবসম্পদ উন্নয়নের মাধ্যমে বেকারত্ব ও দারিদ্র কমানো।
সরকারের রুলস অব বিজনেস অনুসারে শ্রম ও কর্মসংস্থান মন্ত্রণালয়ের কার্যপরিধি নিম্নরূপঃ
সংস্থার সাথে যোগাযোগ রক্ষা করা;
এই মন্ত্রকে প্রায় নিয়মিত মন্ত্রী বদল হয়েছে। ১৯৪৭ সালে জগজীবন রাম এই মন্ত্রকের প্রথম মন্ত্রী হন। গুলজারিলাল নন্দা ১৯৫৭ সালে এই মন্ত্রকের দায়িত্ব সামলান। ২০০৯ সালে মল্লিকার্জুন খড়কে মন্ত্রকের অন্যতম দীর্ঘকালীন মন্ত্রী ছিলেন।
আবু ফুকায়হা

আবু ফুকায়হা (৫৪০–৬২০) ইয়াসারের "কুনিয়া", ইসলামী নবী মুহাম্মদের সাহাবা ছিলেন। কুরআনের তিনটি আয়াত এমন একটি পরিস্থিতি নিয়ে লেখা হয়েছিল, যা তাকে উদ্বিগ্ন করেছিল।
আবু ফুকায়হা মূলত ইয়েমেনের আযদ গোত্রের লোক ছিলেন। তিনি কিনানা গোত্রের সাফওয়ান ইবনে উমাইয়া ইবনে মুহরিতের অধিকারে মক্কার দাস ছিলেন। অজানা তারিখে তাঁর কর্তা তাকে ম্যানিটিট করেছিলেন; তবে শহরে তার সামাজিক অবস্থান "তুচ্ছ" থেকে যায়। 
তার এক পুত্র আবু তাজরা এবং দুই কন্যা, ফুকায়হা ও বারাকা ছিল।
বারাকা এবং ফুকায়হা একসাথে সাফওয়ান ইবনে উমাইয়া কন্যা ফাতিমা সঙ্গে আবিসিনিয়া চলে আসেন।
বৃদ্ধ আবু ফুকাইহা মুসলিম হয়েছিলেন। তিনি ৬১৪-৬১৬ সালে অত্যাচারের স্বীকার হয়েছিলেন, যখন তিনি অত্যাচারিত হয়েছিলেন, যতক্ষণ না তিনি তাঁর বক্তব্যটি জানতে পারেন নি। মুহাম্মদ বলেছিলেন যে এমন একজন মুসলমান যে এমন পরিস্থিতিতে তাঁর বিশ্বাসকে অস্বীকার করে, তবুও "যার অন্তরে তার বিশ্বাসে স্থির থাকে," তাকে দোষ দেওয়া উচিত নয়।
আবু ফুকায়হাহ ও অন্যান্য দরিদ্র লোকেরা মুহাম্মাদের সাথে কাবা ঘরে বসে থাকতেন। কুরাইশ মুহাম্মাদকে বিনীত লোকদের সাথে সহবাসের জন্য তামাশা করতেন এবং বলেছিলেন: “এঁরাই তাঁর সঙ্গী, যেমন আপনি দেখেন। এটা যেমন প্রাণীর এটা কি ঈশ্বর আমাদের মধ্যে বেছে নিয়েছেন হেদায়েত ও সত্য দিতে? মুহাম্মাদ যা নিয়ে এসেছেন তা যদি ভাল জিনিস হত তবে এই অনুগামীরা প্রথমে তা অর্জন করতে পারত না এবং আল্লাহ তা'আলা আমাদের সামনে রাখতেন না।" মুহাম্মাদ সাড়া দিয়ে এই ভবিষ্যদ্বাণী তৈরি করেছিলেন।
যারা ৬২২ সালে মদিনায় হিজরত করেছেন তাদের মধ্যে আবু ফুকায়হার উল্লেখ কথা নেই। সম্ভবত এই তারিখের মধ্যেই তিনি প্রাকৃতিক কারণে মারা গিয়েছিলেন।
এটি জনপ্রিয়ভাবে বিশ্বাস করা হয় যে আবু ফুকায়হা একজন দাস ছিলেন, তাকে আবু বকর ক্রয় করেছিলেন এবং তার মাধ্যমে ইসলামে প্রভাবিত হয়েছিলেন। এটি সঠিক নয়। আবু বকর কর্তৃক কেনা দাসদের ইবনে ইসহাকের তালিকায় তার নাম প্রকাশিত হয়নি, যা সম্পূর্ণ তালিকা বলে দাবি করে। বরং ইবনে ইসহাক স্পষ্টতই বলেছিলেন যে আবু ফুকায়হের মালিক ইবনে সাফওয়ান তাকে মুক্তি দিয়েছিলেন।
রাফে ইবনে খাদিজ

রাফে ইবনে খাদিজ নবী মুহাম্মদের আনসার সাহাবি এবং বনু হারেসার গোত্রপ্রধান ছিলেন। 
নাম: রাফে। উপনাম: আবু আবদুল্লাহ। তিনি আউস গোত্রের। বংশধারা: রাফে ইবনে খাদিজ ইবনে রাফে ইবনে আদী ইবনে যায়েদ জাসম ইবনে হারেসা ইবনে হারেস ইবনে খাজরায ইবনে আমর ইবনে মালিক ইবনে আউস।
মাতা: হালিমা বিনতে উরওয়া ইবনে মাসউদ ইবনে সিনান ইবনে আমের ইবনে আদী ইবনে উমাইয়া ইবনে বায়াদাহ। রাফের পিতা, পিতামহ বনু হারেসার সরদার ছিলেন। বাবার মৃত্যুর পর তার উপর ন্যস্ত হয় বনু হারেসার নেতৃত্বের ভার। তিনি জীবনভর সেই পদে বহাল ছিলেন। হিজরতের সময় তিনি ছোট ছিলেন। 
তিনি হিজরি পূর্ব ১২ সালে তিনি ইয়াসরিবে (বর্তমান মদীনায়) জন্মগ্রহণ করেন।
তিনি বদর, উহুদ, খন্দকের যুদ্ধসহ অধিকাংশ যুদ্ধে তিনি মুহাম্মদের সাথে অংশগ্রহণ করেছিলেন। বদরের যুদ্ধে একটি তীর তাকে বুকে আঘাত করেছিল যা হাড় ভেঙে ভিতরে ডুকে পড়েছিল। লোকেরা যখন এটি টেনে বের করার চেষ্টা করছিলো তখন ডগাটি ভিতরে রয়ে যায়। মুহাম্মাদ তা দেখে বললেন, আমি কিয়ামতের দিন তোমার জন্য সাক্ষ্য প্রদান করব। তিনি সিফফিনের যুদ্ধে হজরত আলীকে সমর্থন করেছিলেন। 
মৃত্যুর সময় তার বয়স ছিল ৮৬ বছর। মৃত্যু সন নিয়ে মতানৈক্য রয়েছে। ইমাম বুখারী তারীখে আওসাতে লিখেন- তিনি আমীরে মুয়াবিয়ার শাসনকালে মৃত্যুবরণ করেন। তবে অন্যান্য ঐতিহাসিকদের মতে তিনি ৭৪ হিজরির শুরুর দিকে আবদুল মালিক ইবনে মারওয়ানের খিলাফতকালে মৃত্যুবরণ করেন। আবদুল্লাহ ইবনে উমর তার জানাজার নামাজ পড়ান। 
হাদীসের গ্রন্থসমূহে তার সনদে ৭৮টি হাদিস বর্ণিত রয়েছে। তার থেকে বর্ণনাকারীদের মধ্যে সাহাবা ও তাবেয়ীন উভয় দলেরই অন্তর্ভুক্ত রয়েছে। যাদের নাম: আব্দুল্লাহ ইবনে উমর, মাহমুদ বিন লাবিদ, সায়েব বিন ইয়াজিদ, আসিদ বিন জহির, মুজাহিদ, আত্তার, শাবি, আবায়া বিন রিফায়াহ, ওমরাহ বিনতে আবদুর রহমান, সাইদ বিন মুসাইব, নাফি বিন যুবায়ের, আবু সালমা বিন আবদুল রহমান, আবুন নাজাশি, সুলায়মান বিন ইয়াসার, ঈসা, উসমান বিন সাহল, হারির বিন আবদুল রহমান, ইয়াহইয়া বিন ইসহাক, থাবিত বিন আনাস বিন জহির, হানযালা ইবনে কাইস, নাফে, ওয়াসি বিন হিব্বান, মুহাম্মদ বিন ইয়াহিয়া বিন হিব্বান, ওবায়দুল্লাহ বিন আমর বিন উসমান। 
সৎকাজে আদেশ এবং অসৎ কাজে নিষেধের ক্ষেত্রে তিনি রাসূলের পরিপূর্ণ আনুগত্য করতেন। একবার নোমান আনসারীর গোলাম কারও বাগান থেকে একটি ছোট খেজুর গাছ উপড়ে ফেলল। মারওয়ানের আদালতে মামলা দায়ের করা হলে, সে চুরির দায়ে হাত কাটার সিদ্ধান্ত নিলেন। অতঃপর রাফে ইবনে খাদিজ শোনার পর বলেন, রাসূলুল্লাহ সাল্লাল্লাহু আলাইহি ওয়াসাল্লাম বলেছেন যে ফলের মধ্যে কোন হাত কাটা নেই।
বিশ্বকর্মা পূজা

বিশ্বকর্মা পূজা বা বিশ্বকর্মা জয়ন্তী হচ্ছে একটি হিন্দুধর্মীয় উৎসব। হিন্দু স্থাপত্য দেবতা বিশ্বকর্মার সন্তুষ্টি লাভের আশায় এই পূজা করা হয়। তাকে স্বয়ম্ভু এবং বিশ্বের স্রষ্টা হিসাবে বিবেচনা করা হয়। তিনি দেবতা কৃষ্ণের রাজধানী দ্বারকা শহরটি নির্মাণ করেছিলেন। এছাড়াও তিনি রামায়ণে বর্ণিত লঙ্কা নগরী, পাণ্ডবদের মায়া সভা, রামায়ণে উল্লিখিত ব্রহ্মার পুষ্পক রথ, দেবতাদের বিভিন্ন গমনাগমনের জন্য বিভিন্ন বাহন, দেবপুরী এবং বিষ্ণুর সুদর্শন চক্র, শিব এর ত্রিশূল, কুবের এর অস্ত্র, ইন্দ্রের বজ্র, কার্তিকের শক্তি সহ দেবতাদের জন্য বহু কল্পিত অস্ত্রের স্রষ্টা। বিশ্বকর্মার ভক্তরা বিশ্বাস করেন যে তিনি এই বিশ্বের সব কর্মের সম্পাদক। তিনি সব ধরনের শিল্পের প্রকাশক। শিল্পবিদ্যায় বিশ্বকর্মার রয়েছে একচ্ছত্র অধিকার। তিনি নিজেই চতুঃষষ্টিকলা, স্থাপত্যবেদ এবং উপবেদ এর প্রকাশক। কথিত আছে, পুরীর বিখ্যাত জগন্নাথমূর্তিও তিনিই নির্মাণ করেন। তাকে স্বর্গীয় সূত্রধরও বলা হয়।
হিন্দুদের অন্যান্য পূজার সময় চাঁদের গতি-প্রকৃতির উপর নির্ধারিত হলেও বিশ্বকর্মার পূজার সময় সূর্যের গতি প্রকৃতির উপর নির্ভর করে নির্ধারিত হয়। এই নিয়ম অনুসারে সূর্য যখন সিংহ রাশি থেকে কন্যা রাশিতে প্রবেশ করে তখন উত্তরায়ন শুরু হয়। এই সময়েই দেবতারা নিদ্রা থেকে জেগে ওঠেন এবং বিশ্বকর্মার পূজার আয়োজন শুরু করা হয়। 
হিন্দু পঞ্জিকা অনুযায়ী বিশ্বকর্মা পূজার দিনটি 'কন্যা সংক্রান্তি' তে পড়ে। গ্রেগরীয় বর্ষপঞ্জী অনুসারে এটি সাধারণত প্রতি বছর ১৬ থেকে ১৭ সেপ্টেম্বরের মধ্যে উদযাপিত হয়। দিনটি ভারতীয় সৌর বর্ষপঞ্জি এবং বঙ্গাব্দের ভাদ্র মাসের শেষ দিন। সৌর ক্যালেন্ডারে ভারতীয় ভাডো মাসের শেষ দিন। বাংলাদেশ, ভারতের আসাম, উত্তরপ্রদেশ, কর্ণাটক, পশ্চিমবঙ্গ, বিহার, ঝাড়খণ্ড, ওড়িশা এবং ত্রিপুরা রাজ্যে সৌর বর্ষপঞ্জী অনুসারে দিনটি পালিত হয়। প্রতিবেশী দেশ নেপালেও এই উৎসব উদযাপিত হয়।
তবে কোন কোন অঞ্চলে অক্টোবর-নভেম্বর মাসে দীপাবলির একদিন পর গোবর্ধন পূজার সাথেও বিশ্বকর্মা পূজা পালন করা হয়।
বিশ্বকর্মা পূজা মূলত কারখানা শিল্পপ্রতিষ্ঠান ও ব্যবসা প্রতিষ্ঠানে পালন করা হয়। প্রায়ই দোকানের মেঝেতে পূজার আয়োজন করা হয়। কখনো কখনো বিশ্বকর্মার মূর্তি স্থাপন করে কিংবা কখনও কখনও পটে আঁকা চিত্র সামনে রেখে তার পূজা করা হয়। এসময় দোকান কিংবা শিল্প প্রতিষ্ঠানের সকল কর্মী একসাথে এক জায়গায় জড়ো হয়ে তার পূজা করে।
বিশ্বকর্মার সন্তুষ্টি অর্জন ও তার প্রতি শ্রদ্ধার নিদর্শন হিসেবে কেবল প্রকৌশলী কিংবা স্থপতি সম্প্রদায় নয়, সব ধরনের কারিগর, সূতার, মিস্ত্রি, কামার-কুমার, স্বর্ণকার, শিল্প কর্মী, কারখানার শ্রমিক, ঢালাইকর সহ অনেক ধরনের পেশার মানুষ এদিন তাঁর পূজা করে। তারা আরও উন্নত ভবিষ্যতের জন্য, নিরাপদ কাজের পরিস্থিতি এবং নিজেদের দক্ষতা বৃদ্ধির মাধ্যমে সর্বোপরি নিজ নিজ ক্ষেত্রে সাফল্যের জন্য প্রার্থনা করে। আবার শ্রমিকেরা বিভিন্ন যন্ত্রপাতি সুষ্ঠুভাবে পরিচালনার জন্য প্রার্থনা করে। কখনো কখনো কারিগরেরা এসব যন্ত্রপাতি বিশ্বকর্মার নামে সমর্পন করে এবং ওই সময় সেসব যন্ত্রপাতি ব্যবহারে বিরত থাকে। আধুনিক ইলেকট্রনিক সার্ভারগুলিও যাতে সুষ্ঠুভাবে কাজ করে সে জন্যও কেউ কেউ তার উপাসনা করে।
বিশ্বকর্মা পূজার দিন প্রত্যেকের ঘরে ঘরে বিশেষ খাবার দাবারের ব্যবস্থা করা হয় এবং পূজার পরে কোনও কোনও এলাকায় সমবেতভাবে ঘুড়ি ওড়ানো হয়।
হারিস ইবনে সাবিত

হারিস ইবনে সাবিত ইবনে সুফিয়ান আল-আনসারী তিনি উহুদ যুদ্ধের শহীদ হওয়া অন্যতম সাহাবী।
নাম: হারিস। বংশধারা: হারিস ইবনে সাবিত ইবনে সুফিয়ান ইবনে আদী ইবনে আমর ইবনে ইমরাউল কায়েস ইবনে মালিক ইবনে আগর ইবনে সা’লাবা ইবনে কাব ইবনে খাজরাজ ইবনে হারিছ আনসারী।
তিনি ‍উহুদ যুদ্ধে অংশগ্রহণ করেছিলেন।
তিনি ২৩ মার্চ ৬২৫ খ্রিষ্টাব্দ হিজরি ৩ শনিবার উহুদ যুদ্ধে মৃত্যুবরণ করেন।
মানিক দত্ত

মানিক দত্ত মধ্যযুগের বাংলা সাহিত্যের মঙ্গলকাব্য ধারার চন্ডীমঙ্গল কাব্যের আদি কবি। দীনেশচন্দ্র সেন বলেছেন তিনি ত্রয়োদশ শতাব্দীর কবি। এছাড়া আশুতোষ ভট্টাচার্যসহ অনেকেই তাকে ষোড়শ শতাব্দীর কবি বলে ধারণা করেন।
মানিক দত্ত মালদহ জেলার ফুলুয়া (বর্তমান ফুলবাড়িয়া) অঞ্চলে জম্মগ্রহণ করেন। তাঁর নিজের দেয়া আত্মপরিচয় থেকে জানা যায় যে, তিনি ছেলেবেলায় বিকলাঙ্গ ছিলেন। দেবী চন্ডীর কৃপায় তিনি ভাল হন এবং কাব্য সাধনায় মনোনিবেশ করেন।
নুরুন নবী চাঁদ

নুরুন নবী চাঁদ বাংলাদেশের রাজশাহী জেলার রাজনীতিবিদ, রাজশাহী-৫ আসনের সাবেক সংসদ সদস্য ও প্রাক্তন মন্ত্রী।
নুরুন নবী চাঁদ রাজশাহী জেলার চারঘাট উপজেলায় জন্মগ্রহণ করেন।
নুরুন নবী চাঁদ ১৯৮৬ সালের তৃতীয় জাতীয় সংসদ নির্বাচনে ও ১৯৮৮ সালের চতুর্থ জাতীয় সংসদ নির্বাচনে জাতীয় পার্টির মনোনয়নে রাজশাহী-৫ (পুঠিয়া-দুর্গাপুর) আসন থেকে সংসদ সদস্য নির্বাচিত হয়েছিলেন। তিনি ১৯৮৬ সালে শ্রম ও জনশক্তি বিষয়ক এবং ১৯৮৮ সালে খাদ্য ও দুর্যোগ ব্যবস্থাপনা বিষয়ক মন্ত্রী ছিলেন।
মোহাম্মদ বাদি

বাদি ১৯৪৪ সালের ৭ আগস্ট শিল্প নগরী মহল্লা আল-কুবরাতে জন্মগ্রহণ করেন। তিনি ১৯৬৫ সালে কায়রো বিশ্ববিদ্যালয় থেকে ভেটেরিনারি মেডিসিনের উপর একটি ডিগ্রি অর্জন করেন। 
একই বছরে দেশব্যপী নেতাকর্মীদের ব্রাদারহুডের নেতা সৈয়দ কুতুব সহ মুসলিম ব্রাদারহুডের রাজনৈতিক কর্মকাণ্ডের জন্য দফায় দফায় গ্রেফতারের সময় প্রথমবার তাকে গ্রেপ্তার করা হয়েছিল; সামরিক ট্রাইব্যুনাল তাকে ১৫ বছরের কারাদণ্ডে দণ্ডিত করা হয়েছিল। ৯ বছর পরে, ১৯৭৪ সালে মিশরের রাষ্ট্রপতি আনোয়ার আল-সাদাত দ্বারা ব্রাদারহুডের প্রায় সমস্ত বন্দীদের সাথে তিনি প্যারোলে মুক্তি পান। বাদি তার পড়াশোনা চালিয়ে যেতে থাকেন এবং মিশরের বিভিন্ন বিশ্ববিদ্যালয়ে শিক্ষকতা জীবন শুরু করেন। তিনি বেনি সুয়েফ বিশ্ববিদ্যালয়ের ভেটেরিনারি অনুষদে প্যাথলজির খণ্ডকালীন অধ্যাপক ছিলেন।
২০১৩ সালের জুলাইয়ে, মিশরীয় রাষ্ট্রপতি মোহাম্মদ মুরসি, যিনি মুসলিম ব্রাদারহুডের সদস্য ছিলেন, জুনের বিক্ষোভের পরে একটি সেনা অভ্যুত্থান দ্বারা তাকে সরানো হয়। তখন বাদির পাশাপাশি বাদির ডেপুটি খায়রাতেল-শাটিররকেও ভ্রমণ নিষেধাজ্ঞার দেয়া হয়। "সোমবারের কায়রোতে সহিংসতা প্ররোচিত করে ৫০ জনেরও বেশি মানুষ নিহত হওয়ার জন্য বাদির গ্রেপ্তারের নির্দেশ দেওয়া হয়।" ১৪ জুলাই ২০১৩-তে মিশরের সামরিক প্রতিষ্ঠিত প্রসিকিউটর জেনারেল হিশাম বারাকাত তার সম্পত্তি জব্দ করার নির্দেশ দেন। বাদিকে ২০ আগস্ট ২০১৩ এ গ্রেপ্তার করা হয়। তার দু'জন ডেপুটিও গ্রেপ্তার হন এবং ২৫ আগস্ট পর্যন্ত তার বিচারকাজ স্থগিতাদেশ দেওয়ার হয়েছিল। অস্থায়ী ভিত্তিতে মাহমুদ ইজ্জতকে বাদির স্থলে মুসলিম ব্রাদারহুডের সুপ্রিম গাইড হিসাবে নিয়োগ দেয়া হয়। 
এরপরে বাদিকে নিম্নলিখিত মামলায় বিচার করা হয়:
বাদির চার সন্তান, তিন মেয়ে ও এক ছেলে রয়েছে। তার ছেলে আম্মার ১৬ আগস্ট ২০১৩-এ কায়রোয় সংঘর্ষে নিহত হন।
জে উসো

জশুয়া স্যামুয়েল ফাতু (জন্ম ২২ আগস্ট, ১৯৮৫) একজন মার্কিন পেশাদার কুস্তিগির। তিনি বর্তমানে ডাব্লিউডাব্লিউই তে স্বাক্ষর করেছেন, যেখানে তিনি রিং নাম জে উসো র অধীনে র মার্কায় অভিনয় করেন। তিনি সামোয়ান পেশাদার কুস্তিগিরদের বিখ্যাত আনোই পরিবারের সদস্য।
তিনি দি উসোস-এর অংশ হিসাবে,তার ভাই জিমি উসোর সাথে ৬২২ দিনে ডব্লিউডব্লিউই ইতিহাসে দীর্ঘতম পুরুষ ট্যাগ টিম চ্যাম্পিয়নশিপ শাসনের রেকর্ডটি গড়ে। তিনি ডাব্লিউডাব্লিউই তে দশবার ট্যাগ টিম চ্যাম্পিয়ন জিতেছেন, এর মধ্যে চারবার ডাব্লিউডাব্লিউই র ট্যাগ টিম চ্যাম্পিয়নশিপ এবং ছয়বার স্ম্যাকডাউন ট্যাগ টিম চ্যাম্পিয়নশিপ। তিনি ২০২২ সালে তার ভাই জিমির সাথে প্রথম কোনো দল হিসেবে, স্ম্যাকডাউন এবং র ট্যাগ টিম চ্যাম্পিয়নশিপকে ইউনিফায়েড করেন। তিনি সামোয়ান পেশাদার কুস্তিগিরদের বিখ্যাত আনোয়াই পরিবারের সদস্য।
তার যমজ ভাই জোনাথন সোলোফা ফাতুর জন্মের নয় মিনিট পর বাবা-মা তালিসুয়া ফুয়াই এবং পেশাদার কুস্তিগির সোলোফা ফাতু জুনিয়রের কাছে। জশুয়া স্যামুয়েল ফাতু সান ফ্রান্সিসকো, ক্যালিফোর্নিয়ার ২২শে আগস্ট, ১৯৮৫ সালে জন্মগ্রহণ করেন। তিনি সামোয়ান বংশোদ্ভূত। ডাব্লিউডাব্লিউই হল অব ফেমার সোলোফা ফাতু জুনিয়র (রিকিশি) এর ছেলে হিসেবে, তিনিও আনোই পরিবারের অংশ। তিনি ফ্লোরিডার পেনসাকোলার এসকাম্বিয়া হাই স্কুলে পড়াশোনা করেছিলেন, যেখানে তিনি প্রতিযোগিতামূলক ফুটবল খেলেন। তিনি ২০০৩ থেকে ২০০৫ সাল পর্যন্ত ইউনিভার্সিটি অফ ওয়েস্ট আলাবামাতে তার ফুটবল ক্যারিয়ার চালিয়ে যান, যেখানে তিনি লাইনব্যাকার খেলতেন।
জশুয়া স্যামুয়েল ফাতু সামোয়ান বংশোদ্ভূত। ডাব্লিউডাব্লিউই হল অব ফেম সোলোফা ফাতু জুনিয়র (রিকিশি), জোনাথন সোলোফা ফাতু (জিমি উসো) এর যমজ ভাই এবং সেফা ফাতু (সোলো সিকোয়ার) পুত্র হিসাবে, তিনিও আনোই পরিবারের অংশ।
তিনি ২০১৫ সালে তার স্ত্রী তাকেসিয়া ট্র্যাভিসকে বিয়ে করেছিলেন। তাদের দুই ছেলে, জাসিয়া এবং জেস একসাথে।
জশুয়া স্যামুয়েল ফাতু ওয়েস্ট আলাবামা বিশ্ববিদ্যালয়ের হয়ে লাইনব্যাকারে অংশ নিয়েছিলেন এবং অভিনয় করেছিলেন। 2005 মৌসুমের আগে, পশ্চিম আলাবামা টাইগারস প্রধান ফুটবল কোচ স্যাম ম্যাককর্কেল একটি "Tuscaloosa খবর" নিবন্ধে উদ্ধৃত করেছিলেন যে ফাতু হবেন একজন খেলোয়াড়কে দেখার জন্য। ম্যাককর্কেল আশা করেন যে জশ ফাতু, যিনি পূর্বে একাডেমিক কারণে বাইরে বসেছিলেন, সাথে আরেক লাইনব্যাকার, কিডেন ম্যাকব্রাইড, যিনি টেনেসি-মার্টিন থেকে স্থানান্তরিত হয়েছিলেন, প্রতিরক্ষায় শট প্রদানে সহায়তা করার জন্য। দুর্ভাগ্যবশত, ঋতুটি ফতুর আশা অনুযায়ী হয়নি।
তার ফুটবল ক্যারিয়ার একটি পছন্দসই পথের দিকে যাচ্ছে না বুঝতে পেরে, ফাতু এবং তার ভাই জোনাথন তার বাবা সোলোফা (রিকিশি) এবং চাচা এডি (উমাগা) এর সাথে কুস্তি ব্যবসায় যোগদান করার সিদ্ধান্ত নেন।
জিমি উসো

জনাথন সলোফা ফাতু (জন্ম 22 আগস্ট, 1985) একজন আমেরিকান পেশাদার কুস্তিগির। তিনি বর্তমানে WWE- তে স্বাক্ষর করেছেন, যেখানে তিনি স্ম্যাকডাউন ব্র্যান্ডে জিমি ইউসো নামে রিং নামে পারফর্ম করেন এবং দ্য ব্লাডলাইনের একজন সদস্য। তিনি তার কর্মজীবনের বেশিরভাগ সময় তার যমজ ভাই জেই উসোর সাথে দ্য উসোস চরিত্রে কাটিয়েছেন। তিনি রেসলিং এর বিখ্যাত আনোই পরিবারের সদস্য। তার ব্লাডলাইনে তার বাবা রিকিশি এবং তার বড় মামা ওয়াইল্ড সামোয়ান রয়েছে।
দি উসোস-এর অংশ হিসাবে, জে উসোর এর সাথে, ৬২২ দিনে ডাব্লিউডাব্লিউই ইতিহাসে দীর্ঘতম পুরুষ ট্যাগ টিম চ্যাম্পিয়নশিপ রাজত্বের রেকর্ডের পুরস্কার জিতেছিল, যেটি ডাব্লিউডাব্লিউই স্ম্যাকডাউন ট্যাগ টিম চ্যাম্পিয়নশিপ এর মাধ্যমে তাদের পঞ্চম রাজত্বে সম্পন্ন হয়েছিল। তারা ডাব্লিউডাব্লিউই তে সামগ্রিকভাবে আটবার ট্যাগ টিম চ্যাম্পিয়ন, তিনবার ডাব্লিউডাব্লিউই র ট্যাগ টিম চ্যাম্পিয়নশিপ জয় করেন। 2017 সালে, তারা তিনটি অনুষ্ঠানে স্ম্যাকডাউন ট্যাগ টিম চ্যাম্পিয়নশিপ জিতেছিল, তারপরে 2019 সালে চতুর্থ রাজত্ব এবং 2021 সালে পঞ্চম রাজত্ব করেছিল। তারাই প্রথম দল যারা রও এবং স্ম্যাকডাউন ট্যাগ টিম চ্যাম্পিয়নশিপ উভয়ই জিতেছে এবং অবিসংবাদিত ডব্লিউডব্লিউই ট্যাগ টিম চ্যাম্পিয়নশিপ হিসাবে একই সাথে তাদের ধরে রাখা প্রথম দল।
তার যমজ ভাই, জনাথন সলোফা ফাতু জন্মের নয় মিনিট আগে বাবা-মা তালিসুয়া ফুয়াই এবং পেশাদার কুস্তিগির সোলোফা ফাতু জুনিয়রের কাছে। তিনি সান ফ্রান্সিসকো, ক্যালিফোর্নিয়ার ২২শে আগস্ট, ১৯৮৫ সালে জন্মগ্রহণ করেন। ফাতু সামোয়ান বংশোদ্ভূত। ডাব্লিউডাব্লিউই হল অব ফেমার সোলোফা ফাতু জুনিয়র রিকিশি এর ছেলে হিসেবে, তিনিও আনোই পরিবারের অংশ।
ফাতু হলেন ডাব্লিউডাব্লিউই হল অব ফেমার সোলোফা ফাতু (রিকিশি) এর ছেলে এবং আনোই পরিবারের একজন সদস্য। তিনি পেনসাকোলা, ফ্লোরিডা এর এসকাম্বিয়া হাই স্কুলে পড়াশোনা করেছেন। যেখানে তিনি ফুটবল খেলতেন। তিনি তার ভাই জেয়ের সাথে পশ্চিম আলাবামা বিশ্ববিদ্যালয়ে তার ফুটবল ক্যারিয়ার চালিয়ে যান, যেখানে তারা উভয়েই লাইনব্যাকার খেলতেন। জিমি এক মৌসুম খেলেছে (২০০৩)।
ফাতু সহকর্মী কুস্তিগির এবং দীর্ঘদিনের বান্ধবী ট্রিনিটি ম্যাকক্রেকে (নাওমি) ১৬ জানুয়ারী, ২০১৪-এ বিয়ে করেছিলেন। তিনি জিমির দুই সন্তান জয়লা এবং জাইদানের সৎ মাও।